CELEX: 52020PC0781
Language: el
Date: 2020-11-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Υπουργών της Ενεργειακής Κοινότητας και στη Μόνιμη Ομάδα Υψηλού Επιπέδου της Ενεργειακής Κοινότητας (Τίβατ, Μαυροβούνιο, 16 και 17 Δεκεμβρίου 2020)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.11.2020
            COM(2020) 781 final
            2020/0346(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Υπουργών της Ενεργειακής Κοινότητας και στη Μόνιμη Ομάδα Υψηλού Επιπέδου της Ενεργειακής Κοινότητας (Τίβατ, Μαυροβούνιο, 16 και 17 Δεκεμβρίου 2020)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στο Συμβούλιο Υπουργών της Ενεργειακής Κοινότητας και στη Μόνιμη Ομάδα Υψηλού Επιπέδου της Ενεργειακής Κοινότητας σε σχέση με σειρά πράξεων που παράγουν έννομα αποτελέσματα για την ΕΕ κατά την έννοια του άρθρου 218 παράγραφος 9 της ΣΛΕΕ, τις οποίες σκοπεύουν να εκδώσουν τα δύο αυτά όργανα στις 16 και 17 Δεκεμβρίου 2020. Επιπλέον, περιλαμβάνει θέματα στην ημερήσια διάταξη του Συμβουλίου Υπουργών τα οποία δεν εμπίπτουν στο πεδίο εφαρμογής του άρθρου 218 παράγραφος 9 της ΣΛΕΕ, ορισμένα εκ των οποίων όμως απαιτούν πολιτική έγκριση από το Συμβούλιο (η εν λόγω έγκριση θα ζητηθεί χωριστά). 
            
            
               2.Πλαίσιο της πρότασης
            
            
               2.1.Η Συνθήκη για την ίδρυση της Ενεργειακής Κοινότητας
            
            
               Σκοπός της Συνθήκης για την ίδρυση της Ενεργειακής Κοινότητας (στο εξής: ΣΙΕΚ ή συνθήκη) είναι να δημιουργηθεί σταθερό ρυθμιστικό πλαίσιο και πλαίσιο αγοράς, καθώς και ενιαίος χώρος κανονιστικής ρύθμισης για το εμπόριο δικτυακής ενέργειας, με την εφαρμογή των συμφωνηθέντων τμημάτων του κεκτημένου της ΕΕ στον τομέα της ενέργειας στα εκτός ΕΕ συμβαλλόμενα μέρη. Η συμφωνία άρχισε να ισχύει την 1η Ιουλίου 2006. Η Ευρωπαϊκή Ένωση είναι συμβαλλόμενο μέρος της ΣΙΕΚ
                  1
               . Τα εκτός ΕΕ συμβαλλόμενα μέρη αναφέρονται στη ΣΙΕΚ ως «συμβαλλόμενα μέρη».
            
            
               2.2.Το Συμβούλιο Υπουργών και η Μόνιμη Ομάδα Υψηλού Επιπέδου της Ενεργειακής Κοινότητας
            
            
               Το Συμβούλιο Υπουργών εξασφαλίζει την επίτευξη των στόχων της ΣΙΕΚ. Εκδίδει γενικές κατευθύνσεις πολιτικής, λαμβάνει μέτρα και θεσπίζει διαδικαστικές πράξεις. Κάθε συμβαλλόμενο μέρος έχει μία ψήφο, το δε Συμβούλιο Υπουργών αποφασίζει βάσει διαφορετικών κανόνων ψηφοφορίας ανάλογα με το θέμα. Η ΕΕ είναι ένα από τα εννέα συμβαλλόμενα μέρη και έχει μία ψήφο, επίσης ανάλογα με το σχετικό θέμα.
            
            
               Για τις προβλεπόμενες πράξεις που παρατίθενται κατωτέρω στο τμήμα 2.3 σημεία 2.3.1, 2.3.2 (άρθρο 100 της ΣΙΕΚ) και 2.3.5 (άρθρο 92 παράγραφος 1 της ΣΙΕΚ) απαιτείται ομοφωνία. 
            
            
               Για τις προβλεπόμενες πράξεις που παρατίθενται κατωτέρω στο τμήμα 2.3 σημείο 2.3.3 και στο τμήμα 2.4 σημείο 4 (άρθρα 82 και 83 της ΣΙΕΚ) απαιτείται πλειοψηφία δύο τρίτων.
            
            
               Για τις προβλεπόμενες πράξεις που παρατίθενται κατωτέρω στο τμήμα 2.3 σημείο 2.3.4 [άρθρο 91 παράγραφος 1 στοιχείο α) της ΣΙΕΚ] απαιτείται απλή πλειοψηφία. 
            
            
               Όσον αφορά την προβλεπόμενη πράξη που παρατίθεται κατωτέρω στο τμήμα 2.3 σημείο 2.3.6, το Συμβούλιο Υπουργών διορίζει τα μέλη της συμβουλευτικής επιτροπής με συναίνεση.
            
            
               Όσον αφορά την προβλεπόμενη πράξη που παρατίθεται κατωτέρω στο τμήμα 2.4 σημεία 1, 2 και 3, το Συμβούλιο Υπουργών εγκρίνει την απόφαση με συναίνεση. 
            
            
               Η Μόνιμη Ομάδα Υψηλού Επιπέδου αποτελεί σημαντικό επικουρικό όργανο του Συμβουλίου Υπουργών. Μπορεί, μεταξύ άλλων καθηκόντων, να λαμβάνει μέτρα, εφόσον εξουσιοδοτηθεί σχετικά από το Συμβούλιο Υπουργών. Η ΕΕ εκπροσωπείται στη Μόνιμη Ομάδα Υψηλού Επιπέδου και έχει μία ψήφο. 
            
            
               Το άρθρο 47 της ΣΙΕΚ προβλέπει τα εξής: «Το Συμβούλιο Υπουργών εξασφαλίζει την επίτευξη των στόχων της παρούσας συνθήκης. Το Συμβούλιο Υπουργών: [...] β) λαμβάνει μέτρα […]». 
            
            
               Όσον αφορά την προβλεπόμενη πράξη που παρατίθεται κατωτέρω στο τμήμα 2.3 σημείο 7, η Μόνιμη Ομάδα Υψηλού Επιπέδου αποφασίζει με πλειοψηφία δύο τρίτων των ψηφισάντων.
            
            
            
               2.3Οι προβλεπόμενες πράξεις του Συμβουλίου Υπουργών και της Μόνιμης Ομάδας Υψηλού Επιπέδου
            
            
               Τόσο το Συμβούλιο Υπουργών, στις 17 Δεκεμβρίου 2020, όσο και η Μόνιμη Ομάδα Υψηλού Επιπέδου, στις 16 Δεκεμβρίου 2020, θα εκδώσουν μια σειρά πράξεων. 
            
         
         
            
               Η παρούσα πρόταση απόφασης βάσει του άρθρου 218 παράγραφος 9 της ΣΛΕΕ αφορά τη θέση που πρέπει να ληφθεί εξ ονόματος της Ένωσης σε σχέση με τις ακόλουθες προβλεπόμενες πράξεις του Συμβουλίου Υπουργών: 
            
            
            
               2.3.1. Απόφαση 2020/…/MC-EnC σχετικά με την εφαρμογή του κανονισμού (ΕΕ) 2019/2146 της Επιτροπής, της 26ης Νοεμβρίου 2019, για την τροποποίηση του κανονισμού (ΕΚ) αριθ. 1999/2008 του Ευρωπαϊκού Κοινοβουλίου και του Συμβουλίου για τις στατιστικές ενέργειας, όσον αφορά την εφαρμογή των επικαιροποιήσεων των ετήσιων, μηνιαίων και βραχυπρόθεσμων μηνιαίων στατιστικών ενέργειας. 
            
            
               2.3.2. Απόφαση 2020/…/MC-EnC σχετικά με την εφαρμογή του εκτελεστικού κανονισμού (ΕΕ) 2019/803 της Επιτροπής, της 17ης Μαΐου 2019, σχετικά με τις τεχνικές απαιτήσεις όσον αφορά το περιεχόμενο των εκθέσεων ποιότητας των ευρωπαϊκών στατιστικών για τις τιμές φυσικού αερίου και ηλεκτρικής ενέργειας δυνάμει του κανονισμού (ΕΕ) 2016/1952 του Ευρωπαϊκού Κοινοβουλίου και του Συμβουλίου. 
            
            
               2.3.3. Απόφαση 2020/…/MC-EnC σχετικά με την κατάρτιση του καταλόγου Έργων Ενδιαφέροντος για την Ενεργειακή Κοινότητα.
            
            
               2.3.4. Αποφάσεις βάσει του άρθρου 91 παράγραφος 1 της ΣΙΕΚ για τη διαπίστωση της ύπαρξης παραβίασης της ΣΙΕΚ στις ακόλουθες υποθέσεις:
            
            
               α)απόφαση 2020/…/MC-EnC σχετικά με τη μη συμμόρφωση της Σερβίας με τη Συνθήκη για την ίδρυση της Ενεργειακής Κοινότητας στην υπόθεση ECS-13/17·
            
            
               β)απόφαση 2020/…/MC-EnC σχετικά με τη μη συμμόρφωση της Βοσνίας-Ερζεγοβίνης με τη Συνθήκη για την ίδρυση της Ενεργειακής Κοινότητας στην υπόθεση ECS-10/18.
            
            
               2.3.5. Αποφάσεις βάσει του άρθρου 92 παράγραφος 1 της ΣΙΕΚ:
            
            
               α)απόφαση 2020/…/MC-EnC σχετικά με τη λήψη μέτρων για την αντιμετώπιση σοβαρών και συνεχών παραβιάσεων από τη Βοσνία-Ερζεγοβίνη βάσει του άρθρου 92 παράγραφος 1 της Συνθήκης για την ίδρυση της Ενεργειακής Κοινότητας στις υποθέσεις ECS-8/11S, ECS-2/13S και ECS-6/16S·
            
            
               β)απόφαση 2020/…/MC-EnC για τη διαπίστωση σοβαρής και συνεχούς παραβίασης κατά της Ουκρανίας βάσει του άρθρου 92 παράγραφος 1 της συνθήκης στην υπόθεση ECS-1/18S·
            
            
               γ) απόφαση 2020/…/MC-EnC για τη διαπίστωση σοβαρής και συνεχούς παραβίασης κατά της Σερβίας βάσει του άρθρου 92 παράγραφος 1 της συνθήκης στην υπόθεση ECS-10/17S.
            
            
               2.3.6. Διορισμός των μελών της συμβουλευτικής επιτροπής σύμφωνα με το άρθρο 32 παράγραφος 3 της διαδικαστικής πράξης αριθ. 2008/01/MC-EnC σχετικά με τον εσωτερικό κανονισμό για την επίλυση διαφορών, όπως τροποποιήθηκε με τη διαδικαστική πράξη 2015/04/MC-EnC.
            
            
            
               Η παρούσα πρόταση απόφασης βάσει του άρθρου 218 παράγραφος 9 της ΣΛΕΕ αφορά τη θέση που πρέπει να ληφθεί εξ ονόματος της Ένωσης σε σχέση με τις ακόλουθες προβλεπόμενες πράξεις της Μόνιμης Ομάδας Υψηλού Επιπέδου:
            
            
               2.3.7. Διαδικαστική πράξη για την τροποποίηση της διαδικαστικής πράξης αριθ. 01/2011 PHLG-EnC της Μόνιμης Ομάδας Υψηλού Επιπέδου της Ενεργειακής Κοινότητας, της 23ης Μαρτίου 2011, για τον καθορισμό των κανόνων που διέπουν τη διαδικασία διαιτησίας σε θέματα προσωπικού βάσει του άρθρου 14 του κανονισμού υπηρεσιακής κατάστασης της Ενεργειακής Κοινότητας.
            
            
               Σκοπός των προβλεπόμενων πράξεων του Συμβουλίου Υπουργών και της Μόνιμης Ομάδας Υψηλού Επιπέδου (στο εξής από κοινού: προβλεπόμενες πράξεις) είναι να διευκολυνθεί η επίτευξη των στόχων της ΣΙΕΚ και η λειτουργία της Γραμματείας της Ενεργειακής Κοινότητας (στο εξής: ΓΕΚ) στη Βιέννη, η οποία μεταξύ άλλων παρέχει διοικητική υποστήριξη στο Συμβούλιο Υπουργών.
            
            
            
               2.4.Άλλα θέματα της ημερήσιας διάταξης
            
            
               Για λόγους πληρότητας επισημαίνεται ότι, πέραν των προβλεπόμενων πράξεων, στην ημερήσια διάταξη των συνεδριάσεων του Υπουργικού Συμβουλίου και της Μόνιμης Ομάδας Υψηλού Επιπέδου θα συμπεριληφθούν και άλλα θέματα. Όσον αφορά τα θέματα αυτά, η Επιτροπή σκοπεύει να εκφράσει τις ακόλουθες θέσεις εξ ονόματος της Ένωσης: 
            
         
         
            
            
               1.Γενικές κατευθυντήριες γραμμές πολιτικής του 2020 σχετικά με τους στόχους για το 2030 και την κλιματική ουδετερότητα για την Ενεργειακή Κοινότητα και τα συμβαλλόμενα μέρη της 
            
            
               Μεταξύ των κύριων στόχων της ΣΙΕΚ είναι η δημιουργία ενιαίας και βιώσιμης πανευρωπαϊκής αγοράς ενέργειας βασισμένης σε ένα σταθερό κανονιστικό και εμπορικό πλαίσιο, η προσέλκυση επενδύσεων που απαιτούνται για την οικονομική ανάπτυξη και την κοινωνική σταθερότητα, η βελτίωση της κατάστασης του περιβάλλοντος, καθώς και η προώθηση της χρήσης ανανεώσιμων πηγών ενέργειας. Δεδομένου ότι ο ενεργειακός τομέας είναι ένας από τους κύριους συντελεστές των εκπομπών αερίων του θερμοκηπίου και δεδομένης της ισχυρής σύνδεσης μεταξύ ενεργειακής πολιτικής και κλίματος, είναι σημαντικό να ενισχυθεί το πλαίσιο πολιτικής για την ενεργειακή απόδοση, τις ανανεώσιμες πηγές ενέργειας και τις εκπομπές αερίων του θερμοκηπίου στην Ενεργειακή Κοινότητα. 
            
            
               Το Συμβούλιο Υπουργών της Ενεργειακής Κοινότητας εξέδωσε τη σύσταση 2016/02/MC-EnC για την προετοιμασία της εφαρμογής του κανονισμού (ΕΕ) αριθ. 525/2013 σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και τη σύσταση 2018/01/MC-EnC που αφορά την προετοιμασία της κατάρτισης ενοποιημένων εθνικών σχεδίων για την ενέργεια και το κλίμα από τα συμβαλλόμενα μέρη της Ενεργειακής Κοινότητας.  
            
            
               Η οδηγία του 2009 για την ενέργεια από ανανεώσιμες πηγές και η οδηγία του 2012 για την ενεργειακή απόδοση, οι οποίες εκδόθηκαν και ενσωματώθηκαν στην έννομη τάξη της Ενεργειακής Κοινότητας μέσω αποφάσεων του Συμβουλίου Υπουργών, περιλαμβάνουν έναν στόχο για το 2020 για την Ενεργειακή Κοινότητα στο σύνολό της όσον αφορά την ενεργειακή απόδοση (τόσο για την κατανάλωση πρωτογενούς ενέργειας όσο και για την τελική κατανάλωση ενέργειας) και ειδικούς στόχους για το 2020 για κάθε συμβαλλόμενο μέρος όσον αφορά τις ανανεώσιμες πηγές ενέργειας.
            
            
               Τον Νοέμβριο του 2018, το Συμβούλιο Υπουργών εξέδωσε γενικές κατευθυντήριες γραμμές πολιτικής για τα συμβαλλόμενα μέρη της Ενεργειακής Κοινότητας σχετικά με τους στόχους για το 2030. Οι κατευθυντήριες γραμμές αντιπροσώπευαν την πολιτική συναίνεση για τον καθορισμό τριών διακριτών στόχων για το 2030 όσον αφορά την ενέργεια και το κλίμα: έναν στόχο για την ενεργειακή απόδοση, έναν στόχο για τη συνεισφορά των ανανεώσιμων πηγών ενέργειας και έναν στόχο για τη μείωση των εκπομπών αερίων του θερμοκηπίου. Οι στόχοι αυτοί θα πρέπει να εναρμονίζονται με τους στόχους της ΕΕ για το 2030, να είναι εξίσου φιλόδοξοι από την πλευρά των συμβαλλόμενων μερών και να λαμβάνουν υπόψη τις σχετικές κοινωνικοοικονομικές διαφορές, τις τεχνολογικές εξελίξεις και τη συμφωνία του Παρισιού για την κλιματική αλλαγή. 
            
            
               Οι πολιτικές συμφωνίες που συνάφθηκαν από το Συμβούλιο της Ευρωπαϊκής Ένωσης και το Ευρωπαϊκό Κοινοβούλιο το 2018 και στις αρχές του 2019 κατέστησαν δυνατό να τεθεί σε ισχύ από τον Ιούνιο του 2019 το σύνολο των κανόνων που θεσπίστηκαν στο πλαίσιο της δέσμης μέτρων «Καθαρή Ενέργεια για όλους τους Ευρωπαίους». Οι τρεις στόχοι για το 2030 όσον αφορά την ενέργεια και το κλίμα —η μείωση των εκπομπών αερίων του θερμοκηπίου κατά τουλάχιστον 40 % σε σύγκριση με το 1990, ο στόχος του 32,5 % τουλάχιστον για την ενεργειακή απόδοση και ο στόχος του 32 % τουλάχιστον για την ενέργεια από ανανεώσιμες πηγές— είναι πλήρως κατοχυρωμένοι στο δίκαιο της ΕΕ, αλλά το 2021 θα προταθεί η προς τα άνω αναθεώρησή τους, σε συνέχεια της πρότασης της Επιτροπής, της 17ης Σεπτεμβρίου 2020, για μείωση των εκπομπών αερίων του θερμοκηπίου στην ΕΕ κατά τουλάχιστον 55 % έως το 2030, σε σύγκριση με τα επίπεδα του 1990.
            
            
               Κατόπιν της έγκρισης της σύστασης 2018/01/MC-EnC και λαμβανομένων υπόψη των υποχρεώσεων των συμβαλλόμενων μερών στη διαδικασία προσχώρησης στην ΕΕ και των δεσμεύσεών τους στο πλαίσιο της Σύμβασης-Πλαισίου των Ηνωμένων Εθνών για την κλιματική αλλαγή (UNFCCC) και της συμφωνίας του Παρισιού, καθώς και των αντίστοιχων Εθνικά Καθορισμένων Συνεισφορών, το Συμβούλιο Υπουργών της Ενεργειακής Κοινότητας θα επεκτείνει στις 17 Δεκεμβρίου 2020 τη συζήτηση για τους στόχους σχετικά με την ενεργειακή απόδοση, τις ανανεώσιμες πηγές ενέργειας και τη μείωση των εκπομπών αερίων του θερμοκηπίου για το 2030, οι οποίοι είναι εξίσου φιλόδοξοι με τους στόχους της Ευρωπαϊκής Ένωσης για το 2030 και ευθυγραμμίζονται με την αυξημένη φιλοδοξία της ΕΕ, όπως αυτή αποτυπώθηκε σε πρόταση τροποποίησης του προταθέντος ευρωπαϊκού νόμου για το κλίμα, προκειμένου να συμπεριληφθεί ο στόχος μείωσης των εκπομπών κατά τουλάχιστον 55 % έως το 2030 ως εφαλτήριο για τον στόχο της επίτευξης κλιματικής ουδετερότητας έως το 2050. 
            
            
               Το σχέδιο γενικών κατευθυντήριων γραμμών πολιτικής του 2020 σχετικά με τους στόχους για το 2030 και την κλιματική ουδετερότητα για την Ενεργειακή Κοινότητα και τα συμβαλλόμενα μέρη της θα αντιπροσωπεύει την πολιτική συναίνεση που έχει επιτευχθεί στο Συμβούλιο Υπουργών και θα προσφέρει πολιτικές κατευθυντήριες γραμμές για τον καθορισμό των εν λόγω στόχων. 
            
            
               Εξ ονόματος της Ευρωπαϊκής Ένωσης, η Επιτροπή σκοπεύει να υποστηρίξει την έγκριση του σχεδίου γενικών κατευθυντήριων γραμμών πολιτικής του 2020. Με βάση τις παρατηρήσεις των συμβαλλόμενων μερών της Ενεργειακής Κοινότητας πριν ή κατά τη διάρκεια του Συμβουλίου Υπουργών, είναι δυνατόν να συμφωνηθούν από την Επιτροπή μικρές τροποποιήσεις του σχεδίου γενικών κατευθυντήριων γραμμών πολιτικής του 2020, χωρίς περαιτέρω απόφαση του Συμβουλίου.
            
            
            
               2.Η ετήσια έκθεση δραστηριοτήτων της Ενεργειακής Κοινότητας για το 2019-2020
            
            
               Εξ ονόματος της Ευρωπαϊκής Ένωσης, η Επιτροπή σκοπεύει να υποστηρίξει την έκδοση της ετήσιας έκθεσης για το 2019-2020.
            
            
            
               3. Η οικονομική απαλλαγή του διευθυντή για το έτος 2019 με βάση την έκθεση ελέγχου για το έτος που έληξε στις 31 Δεκεμβρίου 2019, τη δήλωση αξιοπιστίας των ελεγκτών και την έκθεση της επιτροπής προϋπολογισμού 
            
            
               Εξ ονόματος της Ευρωπαϊκής Ένωσης, η Επιτροπή σκοπεύει να υποστηρίξει την έκδοση της απόφασης 2020/1/MC-EnC σχετικά με την οικονομική απαλλαγή του διευθυντή της Γραμματείας της Ενεργειακής Κοινότητας για το έτος 2019.
            
            
            
               4. Σύσταση 2020/1/MC-EnC για έργα κοινού ενδιαφέροντος μεταξύ συμβαλλόμενων μερών και κρατών μελών της Ευρωπαϊκής Ένωσης 
            
            
                  Στις 16 Οκτωβρίου 2015 το Συμβούλιο Υπουργών της Ενεργειακής Κοινότητας εξέδωσε απόφαση για την εφαρμογή του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές
                  2
               . Σκοπός του μέτρου αυτού ήταν να δημιουργηθεί νομικό πλαίσιο για την ιεράρχηση των βασικών έργων ενεργειακών υποδομών μεταξύ συμβαλλόμενων μερών και μεταξύ συμβαλλόμενων μερών και κρατών μελών της ΕΕ.
            
            
                  Ο κανονισμός (ΕΕ) αριθ. 347/2013, όπως εγκρίθηκε από την Ενεργειακή Κοινότητα, θέτει σφαιρικό πλαίσιο για τον εξορθολογισμό των διαδικασιών αδειοδότησης, ρύθμισης και κατανομής του κόστους στα συμβαλλόμενα μέρη. Σύμφωνα με τον κανονισμό και με την επιφύλαξη ορισμένων κριτηρίων, απαιτείται επίσης απόφαση του Συμβουλίου Υπουργών για την κατάρτιση, δυνάμει του τίτλου III της Συνθήκης για την ίδρυση της Ενεργειακής Κοινότητας, καταλόγου έργων υποδομής προτεραιότητας, τα οποία ονομάζονται Έργα Ενδιαφέροντος για την Ενεργειακή Κοινότητα (στο εξής: ΕΕΕΚ). Ο κανονισμός παρέχει, επίσης, τη δυνατότητα εφαρμογής των διατάξεών του για έργα κοινού ενδιαφέροντος (στο εξής: ΕΚΕ), δηλ. έργα τα οποία αναγνωρίζονται από δύο γειτονικά κράτη (ένα συμβαλλόμενο μέρος και ένα κράτος μέλος) ως σημαντικά, αλλά δεν έχουν το νομικό καθεστώς των ΕΕΕΚ. Η καταληκτική ημερομηνία για τη μεταφορά των κύριων διατάξεων του κανονισμού και για την κατάρτιση του καταλόγου ΕΕΕΚ ήταν η 31η Δεκεμβρίου 2016. 
            
         
         
            
                  Σύμφωνα με τις απαιτήσεις των διατάξεων του κανονισμού (ΕΕ) αριθ. 347/2013, όπως εγκρίθηκε από την Ενεργειακή Κοινότητα, συστάθηκαν δύο ομάδες εργασίας για την κατάρτιση του καταλόγου ΕΕΕΚ και, αντίστοιχα, του καταλόγου ΕΚΕ. Τα έργα που υποβλήθηκαν από τους φορείς υλοποίησης έργων αποτέλεσαν αντικείμενο δημόσιας διαβούλευσης, την οποία δρομολόγησε η ΓΕΚ στις 30 Μαρτίου 2020. Κατά τη διάρκεια του 2020, εκτιμήθηκε κατά πόσον τα έργα είναι επιλέξιμα ως ΕΕΕΚ ή ως ΕΚΕ. 
            
            
               Κατόπιν ανάλυσης της σχέσης κόστους-οφέλους κάθε έργου, τα έργα ιεραρχήθηκαν βάσει συγκεκριμένης βαθμολογίας, σχετικής με τον βαθμό εκπλήρωσης των κριτηρίων. Στο τέλος της διαδικασίας, βάσει συναίνεσης, προτάθηκε στη Μόνιμη Ομάδα Υψηλού Επιπέδου σχέδιο προκαταρκτικού καταλόγου ΕΚΕ, το οποίο εγκρίθηκε στις 16 Ιουλίου 2020. Κατόπιν της θετικής γνωμοδότησης του Ρυθμιστικού Συμβουλίου της Ενεργειακής Κοινότητας της 28ης Ιουλίου 2020, ο τελικός κατάλογος ΕΚΕ πρέπει να εγκριθεί από το Συμβούλιο Υπουργών στις 17 Δεκεμβρίου 2020. 
            
            
               Ο κατάλογος ΕΚΕ ισχύει για δύο έτη από την ημερομηνία έγκρισής του και περιορίζεται στο πλαίσιο του κανονισμού (ΕΕ) αριθ. 347/2013. Τυχόν μελλοντική επικαιροποίηση αυτού του καταλόγου εντός της Ενεργειακής Κοινότητας θα πρέπει να αντικατοπτρίζει δεόντως τις εξελίξεις σε επίπεδο ΕΕ και Ενεργειακής Κοινότητας, ιδίως όσον αφορά τους στόχους για το 2030 και τη μείωση των εκπομπών αερίων του θερμοκηπίου, καθώς και τη μελλοντική αναθεώρηση του κανονισμού (ΕΕ) αριθ. 347/2013.  
            
            
               Η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί το σχέδιο σύστασης. 
            
            
               Όπου απαιτείται, η Επιτροπή θα ζητήσει την έγκριση του Συμβουλίου.
            
            
               3.Θέση που πρέπει να ληφθεί εξ ονόματος της Ενωσης
            
            
               3.1.Προβλεπόμενες πράξεις του Συμβουλίου Υπουργών
            
            
            
               3.1.1.Απόφαση 2020/…/MC-EnC σχετικά με την εφαρμογή του κανονισμού (ΕΕ) 2019/2146 της Επιτροπής, της 26ης Νοεμβρίου 2019, για την τροποποίηση του κανονισμού (ΕΚ) αριθ. 1999/2008 του Ευρωπαϊκού Κοινοβουλίου και του Συμβουλίου για τις στατιστικές ενέργειας, όσον αφορά την εφαρμογή των επικαιροποιήσεων των ετήσιων, μηνιαίων και βραχυπρόθεσμων μηνιαίων στατιστικών ενέργειας
            
            
               Η Επιτροπή προσδιόρισε διάφορες πτυχές των στατιστικών ενέργειας που έχουν συλλεχθεί βάσει του κανονισμού (ΕΚ) αριθ. 1099/2008, οι οποίες έπρεπε να επικαιροποιηθούν και στη συνέχεια τροποποιήθηκαν με τον κανονισμό (ΕΕ) 2019/2146. Οι εν λόγω τροποποιήσεις αφορούν κυρίως τη μεγαλύτερη ανάλυση των στατιστικών σχετικά με την τελική κατανάλωση ενέργειας στη βιομηχανία, τις εννοιολογικές προσαρμογές για τους ορισμούς του εμπορίου φυσικού αερίου ώστε να βελτιωθεί η συνέπεια, την καθιέρωση υποχρεωτικού χαρακτήρα για την υποβολή ορισμένων στοιχείων αναφοράς και τη βελτίωση της έγκαιρης συλλογής των μηνιαίων στοιχείων για τον άνθρακα και την ηλεκτρική ενέργεια. Για τον σκοπό της επαρκούς συλλογής στατιστικών δεδομένων στα συμβαλλόμενα μέρη της Ενεργειακής Κοινότητας, είναι συνεπώς σκόπιμο ο κανονισμός (ΕΕ) 2019/2146 να ενσωματωθεί στο κεκτημένο της Ενεργειακής Κοινότητας.
            
            
               Εξ ονόματος της Ευρωπαϊκής Ένωσης, η Επιτροπή σκοπεύει να υποστηρίξει την έγκριση της απόφασης.
            
            
            
               3.1.2.Απόφαση 2020/…/MC-EnC σχετικά με την εφαρμογή του εκτελεστικού κανονισμού (ΕΕ) 2019/803 της Επιτροπής, της 17ης Μαΐου 2019, σχετικά με τις τεχνικές απαιτήσεις όσον αφορά το περιεχόμενο των εκθέσεων ποιότητας των ευρωπαϊκών στατιστικών για τις τιμές φυσικού αερίου και ηλεκτρικής ενέργειας δυνάμει του κανονισμού (ΕΕ) 2016/1952 του Ευρωπαϊκού Κοινοβουλίου και του Συμβουλίου 
            
            
               Ο κανονισμός (ΕΕ) 2016/1952 καθορίζει το πλαίσιο για την παραγωγή συγκρίσιμων ευρωπαϊκών στατιστικών για τις τιμές φυσικού αερίου και ηλεκτρικής ενέργειας. Σύμφωνα με τον εν λόγω κανονισμό, κάθε 3 έτη, τα κράτη μέλη υποβάλλουν στην Επιτροπή (Eurostat) τυποποιημένες εκθέσεις ποιότητας δεδομένων. Οι εκθέσεις αυτές πρέπει να περιλαμβάνουν πληροφορίες σχετικά με το πεδίο και τη συλλογή των δεδομένων, τα κριτήρια υπολογισμού, τις χρησιμοποιούμενες μεθοδολογίες και πηγές των δεδομένων, καθώς και τυχόν αλλαγές στα παραπάνω. Για τον σκοπό της επαρκούς συλλογής στατιστικών δεδομένων στα συμβαλλόμενα μέρη της Ενεργειακής Κοινότητας, είναι σκόπιμο ο κανονισμός (ΕΕ) 2016/1952 να ενσωματωθεί στο κεκτημένο της Ενεργειακής Κοινότητας.
            
            
               Εξ ονόματος της Ευρωπαϊκής Ένωσης, η Επιτροπή σκοπεύει να υποστηρίξει την έγκριση της απόφασης.
            
            
            
               3.1.3. Απόφαση 2020/…/MC-EnC σχετικά με την κατάρτιση του καταλόγου Έργων Ενδιαφέροντος για την Ενεργειακή Κοινότητα
            
            
                  Στις 16 Οκτωβρίου 2015 το Συμβούλιο Υπουργών της Ενεργειακής Κοινότητας εξέδωσε απόφαση για την εφαρμογή του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές
                  3
               . Σκοπός του μέτρου αυτού ήταν να δημιουργηθεί νομικό πλαίσιο για την ιεράρχηση των βασικών έργων ενεργειακών υποδομών μεταξύ συμβαλλόμενων μερών και μεταξύ συμβαλλόμενων μερών και κρατών μελών της ΕΕ.
            
            
                  Ο κανονισμός (ΕΕ) αριθ. 347/2013, όπως εγκρίθηκε από την Ενεργειακή Κοινότητα, θέτει σφαιρικό πλαίσιο για τον εξορθολογισμό των διαδικασιών αδειοδότησης, ρύθμισης και κατανομής του κόστους στα συμβαλλόμενα μέρη. Σύμφωνα με τον κανονισμό και με την επιφύλαξη ορισμένων κριτηρίων, απαιτείται επίσης απόφαση του Συμβουλίου Υπουργών για την κατάρτιση, δυνάμει του τίτλου III της Συνθήκης για την ίδρυση της Ενεργειακής Κοινότητας, καταλόγου έργων υποδομής προτεραιότητας, τα οποία ονομάζονται Έργα Ενδιαφέροντος για την Ενεργειακή Κοινότητα (στο εξής: ΕΕΕΚ). Η καταληκτική ημερομηνία για τη μεταφορά των κύριων διατάξεων του κανονισμού και για την κατάρτιση του πρώτου καταλόγου ΕΕΕΚ ήταν η 31η Δεκεμβρίου 2016. Ο κατάλογος επικαιροποιείται ανά διετία.
            
            
                  Σύμφωνα με τις απαιτήσεις των διατάξεων του κανονισμού (ΕΕ) αριθ. 347/2013, όπως εγκρίθηκε από την Ενεργειακή Κοινότητα, συστάθηκαν δύο ομάδες εργασίας για την κατάρτιση του καταλόγου ΕΕΕΚ. Τα έργα που υποβλήθηκαν από τους φορείς υλοποίησης έργων αποτέλεσαν αντικείμενο δημόσιας διαβούλευσης, την οποία δρομολόγησε η ΓΕΚ στις 30 Μαρτίου 2020. Κατά τη διάρκεια του 2020 εκτιμήθηκε κατά πόσον τα έργα είναι επιλέξιμα ως ΕΕΕΚ. Κατόπιν ανάλυσης της σχέσης κόστους-οφέλους κάθε έργου, τα έργα ιεραρχήθηκαν βάσει συγκεκριμένης βαθμολογίας, σχετικής με τον βαθμό εκπλήρωσης των κριτηρίων. Στο τέλος της διαδικασίας, βάσει συναίνεσης, προτάθηκε στη Μόνιμη Ομάδα Υψηλού Επιπέδου σχέδιο προκαταρκτικού καταλόγου ΕΕΕΚ, το οποίο εγκρίθηκε στις 16 Ιουλίου 2020. Κατόπιν της θετικής γνωμοδότησης του Ρυθμιστικού Συμβουλίου της Ενεργειακής Κοινότητας της 28ης Ιουλίου 2020, ο τελικός κατάλογος ΕΕΕΚ πρέπει να εγκριθεί από το Συμβούλιο Υπουργών στις 17 Δεκεμβρίου 2020. 
            
         
         
            
               Ο κατάλογος ΕΕΕΚ ισχύει για δύο έτη από την ημερομηνία έγκρισής του και περιορίζεται στο πλαίσιο του κανονισμού (ΕΕ) αριθ. 347/2013. Τυχόν μελλοντική επικαιροποίηση αυτού του καταλόγου εντός της Ενεργειακής Κοινότητας θα πρέπει να αντικατοπτρίζει δεόντως τις εξελίξεις σε επίπεδο ΕΕ και Ενεργειακής Κοινότητας, ιδίως όσον αφορά τους στόχους για το 2030 και τη μείωση των εκπομπών αερίων του θερμοκηπίου, καθώς και τη μελλοντική αναθεώρηση του κανονισμού (ΕΕ) αριθ. 347/2013.  
            
            
                  Η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να υποστηριχθεί η έγκριση της απόφασης. 
            
            
            
               3.1.4.  Αποφάσεις βάσει του άρθρου 91 παράγραφος 1 της ΣΙΕΚ για τη διαπίστωση της ύπαρξης παραβίασης της ΣΙΕΚ στις ακόλουθες υποθέσεις:
            
            
               Οι διαδικασίες επίλυσης διαφορών καθορίζονται στον τίτλο III κεφάλαιο 1 και στον τίτλο IV κεφάλαιο 1 του εσωτερικού κανονισμού για την επίλυση διαφορών βάσει της συνθήκης
                  4
               .
            
            
               α)Απόφαση 2020/…/Mc-EnC σχετικά με τη μη συμμόρφωση της Σερβίας με τη Συνθήκη για την ίδρυση της Ενεργειακής Κοινότητας στην υπόθεση ECS-13/17
            
            
               Όπως αποφάνθηκε το Δικαστήριο της Ευρωπαϊκής Ένωσης, η ελεύθερη πρόσβαση τρίτων στα δίκτυα μεταφοράς είναι «ένα από τα ουσιώδη μέτρα»
                  5
                που τα συμβαλλόμενα μέρη οφείλουν να εφαρμόζουν για να ανταποκρίνονται στις δεσμεύσεις τους που απορρέουν από τη ΣΙΕΚ. Σύμφωνα με το άρθρο 32 παράγραφος 1 της οδηγίας για το φυσικό αέριο, τα συμβαλλόμενα μέρη μεριμνούν για την εφαρμογή ενός συστήματος πρόσβασης τρίτων στο σύστημα μεταφοράς φυσικού αερίου το οποίο ισχύει για όλους τους χρήστες του συστήματος και εφαρμόζεται αντικειμενικά και αμερόληπτα, με βάση δημοσιευμένα τιμολόγια. Με βάση το άρθρο 16 παράγραφοι 1 και 2 του κανονισμού για το φυσικό αέριο, επιβάλλεται στους διαχειριστές συστημάτων μεταφοράς η υποχρέωση να διαθέτουν στους φορείς της αγοράς τη μέγιστη δυναμικότητα σε όλα τα σχετικά σημεία, λαμβάνοντας υπόψη την ακεραιότητα και την αποτελεσματική λειτουργία του δικτύου, και να εφαρμόζουν και να δημοσιεύουν διαφανείς μηχανισμούς κατανομής δυναμικότητας που δεν συνεπάγονται διακρίσεις. Με βάση το άρθρο 18 παράγραφος 3 του κανονισμού για το φυσικό αέριο σε συνδυασμό με το σημείο 3.2 παράγραφος 1 στοιχείο α) του οικείου παραρτήματος I, στα σχετικά σημεία περιλαμβάνονται όλα τα σημεία εισόδου και εξόδου προς και από το δίκτυο μεταφοράς φυσικού αερίου του διαχειριστή δικτύου μεταφοράς. Οι υποχρεώσεις σχετικά με την πρόσβαση τρίτων στο σύστημα μεταφοράς φυσικού αερίου που απορρέουν από το κεκτημένο της Ενεργειακής Κοινότητας μεταφέρθηκαν στην εθνική νομοθεσία της Σερβίας με τον νόμο για την ενέργεια και πρέπει να εφαρμόζονται από τον διαχειριστή δικτύου μεταφοράς σύμφωνα με τον κανονισμό.
            
            
               Η ΓΕΚ θεωρεί ότι η Srbijagas, δηλ. η εταιρεία που επί του παρόντος ενεργεί ως διαχειριστής δικτύου μεταφοράς φυσικού αερίου στη Δημοκρατία της Σερβίας και είναι υπεύθυνη για όλα τα σημεία εισόδου και εξόδου προς/από το σερβικό σύστημα μεταφοράς φυσικού αερίου, δεν εκπλήρωσε τις υποχρεώσεις αυτές και συνέχισε να αποκλείει μονομερώς τη διασυνοριακή δυναμικότητα μεταφοράς φυσικού αερίου στο σημείο εισόδου Horgoš από ανοικτές διαδικασίες κατανομής της δυναμικότητας και, κατά συνέπεια, δεν διασφάλισε την πρόσβαση τρίτων στο αντίστοιχο σημείο εισόδου. Επιπλέον, επισημαίνει την παράλειψη των αρμόδιων σερβικών αρχών να επιβάλουν την εκπλήρωση των αντίστοιχων υποχρεώσεων.
            
            
               Η ΓΕΚ διαπίστωσε προκαταρκτικά ότι λόγω του αδικαιολόγητου αποκλεισμού του σημείου εισόδου Horgoš εκ μέρους της Srbijagas από την απεριόριστη και αμερόληπτη πρόσβαση τρίτων και από ανοικτές διαδικασίες κατανομής της δυναμικότητας, η Δημοκρατία της Σερβίας παραβιάζει το άρθρο 32 της οδηγίας 2009/73/ΕΚ και το άρθρο 16 του κανονισμού (ΕΚ) αριθ. 715/2009 και, συνεπώς, δεν εκπληρώνει τις υποχρεώσεις της βάσει των άρθρων 6, 10 και 11 της Συνθήκης για την ίδρυση της Ενεργειακής Κοινότητας. Κατά συνέπεια, η ΓΕΚ υπέβαλε αιτιολογημένο αίτημα στο Συμβούλιο Υπουργών.
            
            
               Λαμβανομένων υπόψη των περιστατικών και των επιχειρημάτων που εκτίθενται στο αιτιολογημένο αίτημα, η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί η απόφαση για τη διαπίστωση της ύπαρξης παραβίασης στην υπόθεση ECS-13/17, υπό την προϋπόθεση ότι η συμβουλευτική επιτροπή της Ενεργειακής Κοινότητας θα διατυπώσει εγκαίρως γνώμη που να υποστηρίζει τις διαπιστώσεις της ΓΕΚ, δηλ. πριν από τη συνεδρίαση του Συμβουλίου Υπουργών. 
            
            
               Επιπλέον, η εν λόγω έγκριση θα πρέπει να χορηγηθεί υπό τον όρο της τροποποίησης της αιτιολόγησης στο αιτιολογημένο αίτημα, με την αφαίρεση του obiter dictum του σημείου 71, το οποίο αναφέρεται σε πιθανή κατάχρηση δεσπόζουσας θέσης. Το obiter dictum είναι άνευ σημασίας για τη διαπίστωση της ύπαρξης παραβίασης στην υπό εξέταση υπόθεση και ενέχει τον κίνδυνο δημιουργίας ανασφάλειας δικαίου. 
            
            
               β) Απόφαση 2020/…/MC-EnC σχετικά με τη μη συμμόρφωση της Βοσνίας-Ερζεγοβίνης με τη Συνθήκη για την ίδρυση της Ενεργειακής Κοινότητας στην υπόθεση ECS-10/18
            
            
               Το άρθρο 18 παράγραφος 1 στοιχείο γ) της Συνθήκης για την ίδρυση της Ενεργειακής Κοινότητας περιέχει απαγόρευση της χορήγησης κρατικών ενισχύσεων, η οποία, σύμφωνα με το άρθρο 19 της συνθήκης, ισχύει επίσης για δημόσιες επιχειρήσεις και επιχειρήσεις στις οποίες έχουν χορηγηθεί ειδικά ή αποκλειστικά δικαιώματα. Οι διατάξεις αυτές, σε συνδυασμό με το άρθρο 6 της συνθήκης, υποχρεώνουν τα συμβαλλόμενα μέρη να εισάγουν αντίστοιχη απαγόρευση της χορήγησης κρατικών ενισχύσεων στα εθνικά τους νομικά συστήματα και να διασφαλίσουν την εφαρμογή της.
            
            
               Η ΓΕΚ διαπίστωσε προκαταρκτικά ότι το Συμβούλιο Κρατικών Ενισχύσεων της Βοσνίας-Ερζεγοβίνης αποφάσισε εσφαλμένα ότι η εγγύηση που χορηγήθηκε από την Ομοσπονδία της Βοσνίας-Ερζεγοβίνης υπέρ της Export-Import Bank of China για την εξασφάλιση δανείου της εταιρείας κοινής ωφέλειας Elektroprivreda Bosne i Hercegovine για το έργο Tuzla 7 δεν συνιστά κρατική ενίσχυση κατά την έννοια του άρθρου 18 παράγραφος 1 στοιχείο γ) της Συνθήκης για την ίδρυση της Ενεργειακής Κοινότητας. Η Γραμματεία αξιολόγησε την απόφαση του Συμβουλίου Κρατικών Ενισχύσεων όσον αφορά τη συμμόρφωσή της με τον ορισμό των κρατικών ενισχύσεων βάσει του άρθρου 107 παράγραφος 1 της ΣΛΕΕ, καλύπτοντας τα ακόλουθα στοιχεία: (1) σε μια επιχείρηση παρέχεται πλεονέκτημα, (2) από τα κράτη ή με κρατικούς πόρους, (3) το οποίο ευνοεί ορισμένες επιχειρήσεις ή ορισμένους ενεργειακούς πόρους, (4) είναι ικανό να νοθεύσει τον ανταγωνισμό και (5) μπορεί να επηρεάσει το εμπόριο δικτυακής ενέργειας μεταξύ των συμβαλλόμενων μερών. Η Γραμματεία κατέληξε προκαταρκτικά στο συμπέρασμα ότι η απόφαση του Συμβουλίου Κρατικών Ενισχύσεων δεν συνάδει με τον ορισμό των κρατικών ενισχύσεων και ότι η δημόσια εγγύηση συνιστά πράγματι κρατική ενίσχυση. Δεδομένου ότι το Συμβούλιο Κρατικών Ενισχύσεων είναι κρατικός φορέας, οι ενέργειές του καταλογίζονται στη Βοσνία-Ερζεγοβίνη, η οποία με τον τρόπο αυτό παραβαίνει τις υποχρεώσεις που υπέχει δυνάμει του άρθρου 18 της Συνθήκης για την ίδρυση της Ενεργειακής Κοινότητας. Η ΓΕΚ υπέβαλε στο Συμβούλιο Υπουργών αιτιολογημένο αίτημα για τη διαπίστωση παραβίασης, από τη Βοσνία-Ερζεγοβίνη, των υποχρεώσεων που υπέχει δυνάμει του άρθρου 18 της Συνθήκης για την ίδρυση της Ενεργειακής Κοινότητας. 
            
            
               Λαμβανομένων υπόψη των περιστατικών και των επιχειρημάτων που εκτίθενται στο αιτιολογημένο αίτημα, η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί η απόφαση για τη διαπίστωση της ύπαρξης παραβίασης στην υπόθεση ECS-10/18, αφότου η συμβουλευτική επιτροπή της Ενεργειακής Κοινότητας διατυπώσει, κατόπιν της ακρόασης της 9ης Δεκεμβρίου 2020, γνώμη που να υποστηρίζει τις διαπιστώσεις της ΓΕΚ και με την επιφύλαξη νέων εξελίξεων στην υπόθεση. 
            
            
            
               3.1.5.Αποφάσεις βάσει του άρθρου 92 παράγραφος 1 της ΣΙΕΚ:
            
            
               α)Απόφαση σχετικά με τη λήψη μέτρων για την αντιμετώπιση σοβαρών και συνεχών παραβιάσεων από τη Βοσνία-Ερζεγοβίνη βάσει του άρθρου 92 παράγραφος 1 της ΣΙΕΚ στις υποθέσεις ECS-8/11S, ECS-2/13S και ECS-6/16S 
            
            
               i)Επιβολή μέτρων στη Βοσνία-Ερζεγοβίνη σύμφωνα με το άρθρο 92 παράγραφος 1 της ΣΙΕΚ στην υπόθεση ECS-8/11S
            
            
               Στις 16 Οκτωβρίου 2015, το Συμβούλιο Υπουργών εξέδωσε την απόφαση 2015/10/MC-EnC στην οποία δήλωσε ότι η Βοσνία-Ερζεγοβίνη παρέλειψε να εφαρμόσει τις αποφάσεις 2013/04/MC-EnC και 2014/04/MC-EnC του Συμβουλίου Υπουργών στην υπόθεση ECS-8/11, οι οποίες σχετίζονται με τη μη συμμόρφωση της Βοσνίας-Ερζεγοβίνης με τη δεύτερη δέσμη μέτρων για την ενέργεια (φυσικό αέριο), και, κατ᾽ επέκταση, να αποκαταστήσει τις σοβαρές και συνεχείς παραβιάσεις που έχουν διαπιστωθεί σε αυτές τις αποφάσεις. Η μη συμμόρφωση κάλυπτε εκείνη τη χρονική στιγμή την έλλειψη ρυθμιστικής οντότητας με αρμοδιότητες σε κρατικό επίπεδο, ρυθμιστικής οντότητας αρμόδιας για το φυσικό αέριο στην Ομοσπονδία της Βοσνίας-Ερζεγοβίνης, την έλλειψη κατάλληλου νομικού και λειτουργικού διαχωρισμού των λογαριασμών για οποιαδήποτε εκ των δύο οντοτήτων, την έλλειψη ορθά καθορισμένων και δημοσιευμένων τιμολογίων δικτύου, ζητήματα σχετικά με τις εξαιρέσεις για νέες υποδομές, την έλλειψη ανοίγματος της αγοράς και τη μη μεταφορά στο εθνικό δίκαιο των διατάξεων του τότε ισχύοντος κανονισμού αριθ. 1775/2005 για το φυσικό αέριο και της τότε ισχύουσας οδηγίας 2004/67/ΕΚ για τη διασφάλιση του εφοδιασμού. Το Συμβούλιο Υπουργών ενέκρινε τα ακόλουθα μέτρα βάσει του άρθρου 92 της ΣΙΕΚ:
            
         
         
            
               ·Το δικαίωμα συμμετοχής της Βοσνίας-Ερζεγοβίνης σε ψηφοφορίες για μέτρα και διαδικαστικές πράξεις που εγκρίνονται δυνάμει του τίτλου V κεφάλαιο VI (που αφορά τον προϋπολογισμό) της συνθήκης ανεστάλη και ζητήθηκε από τη ΓΕΚ να αναστείλει τους κανόνες της σχετικά με την επιστροφή εξόδων για τους αντιπροσώπους της Βοσνίας-Ερζεγοβίνης για όλες τις συνεδριάσεις που διοργανώνει η Ενεργειακή Κοινότητα.
            
            
               Η εφαρμογή των μέτρων βάσει του άρθρου 92 περιορίστηκε σε ένα έτος και ανεστάλη κατά το διάστημα από τον Οκτώβριο του 2016 έως τις 31 Μαρτίου 2017, προκειμένου να δοθεί στην Βοσνία-Ερζεγοβίνη η δυνατότητα να εφαρμόσει τη συμφωνία για την εξάλειψη σοβαρής και συνεχούς παραβίασης της Συνθήκης για την ίδρυση της Ενεργειακής Κοινότητας στον τομέα του φυσικού αερίου, η οποία υπεγράφη στο περιθώριο του Συμβουλίου Υπουργών της 14ης Οκτωβρίου 2016. 
            
            
               Δεδομένου ότι η Βοσνία-Ερζεγοβίνη δεν έλαβε μέτρα για να αποκαταστήσει την παραβίαση, τα μέτρα που θεσπίστηκαν στο πλαίσιο της απόφασης 2015/10/MC-EnC τέθηκαν εκ νέου σε ισχύ την 1η Απριλίου 2017. Στις 29 Νοεμβρίου 2018, το Συμβούλιο Υπουργών εξέδωσε την απόφαση 2018/17/MC-EnC για την παράταση των μέτρων που είχαν επιβληθεί έως τότε στη Βοσνία-Ερζεγοβίνη κατά ένα έτος. Επιπλέον, ανέστειλε το δικαίωμα συμμετοχής της Βοσνίας-Ερζεγοβίνης σε ψηφοφορίες για μέτρα που εγκρίνονται δυνάμει του τίτλου II της συνθήκης σχετικά με την υιοθέτηση του νέου κεκτημένου στον τομέα του φυσικού αερίου από όλα τα θεσμικά όργανα της Ενεργειακής Κοινότητας. Ανέστειλε επίσης το δικαίωμα συμμετοχής της Βοσνίας-Ερζεγοβίνης σε ψηφοφορίες για μέτρα βάσει του άρθρου 92 της συνθήκης (επιβολή κυρώσεων για παραβιάσεις της συνθήκης). 
            
            
               Δεδομένου ότι η Βοσνία-Ερζεγοβίνη δεν έλαβε μέτρα για να αποκαταστήσει την παραβίαση που διαπιστώθηκε στην απόφαση 2018/17/MC-EnC, η ΓΕΚ υπέβαλε, στις 8 Οκτωβρίου 2019, αιτιολογημένο αίτημα στο Συμβούλιο Υπουργών δυνάμει του άρθρου 92 της συνθήκης, για περαιτέρω παράταση των κυρώσεων. Λόγω έλλειψης ομοφωνίας, το εν λόγω αίτημα δεν έγινε δεκτό από το Συμβούλιο Υπουργών του 2019 και, ως εκ τούτου, τα ισχύοντα μέτρα δεν παρατάθηκαν. Το 2019, η θέση της Ένωσης που εγκρίθηκε για το Συμβούλιο Υπουργών ήταν υπέρ του αιτήματος της ΓΕΚ για παράταση. 
            
            
               Με νέο αιτιολογημένο αίτημα, με ημερομηνία 22 Σεπτεμβρίου 2020, προς το Συμβούλιο Υπουργών, η ΓΕΚ ζητεί να επιβεβαιωθεί εκ νέου η ύπαρξη σοβαρής και συνεχούς παραβίασης των υποχρεώσεων που υπέχει η Βοσνία-Ερζεγοβίνη δυνάμει της συνθήκης, ελλείψει στοιχείων που να αποδεικνύουν ότι έχουν καταβληθεί προσπάθειες για την αποκατάστασή της. Όσον αφορά τα μέτρα, προτείνει:
            
            
               ·να παραταθεί η διάρκεια εφαρμογής των μέτρων που είχαν ληφθεί προηγουμένως στο πλαίσιο των αποφάσεων 2015/10/EnC και 2016/16/MC-EnC (αναστολή του δικαιώματος ψήφου για θέματα σχετικά με τον προϋπολογισμό και αναστολή των κανόνων επιστροφής εξόδων) κατά δύο έτη από την ημερομηνία έκδοσης της απόφασης· 
            
            
               ·να προστεθεί ένα μέτρο που συνίσταται στην αναστολή του δικαιώματος της Βοσνίας-Ερζεγοβίνης να συμμετέχει σε ψηφοφορίες για αποφάσεις βάσει του άρθρου 91 της συνθήκης μέχρι τη συνεδρίαση του Συμβουλίου Υπουργών του 2022·
            
            
               ·να παραταθεί η εφαρμογή του μέτρου που συνίσταται στην αναστολή του δικαιώματος της Βοσνίας-Ερζεγοβίνης να συμμετέχει σε ψηφοφορίες για αποφάσεις βάσει του άρθρου 92 της ΣΙΕΚ μέχρι τη συνεδρίαση του Συμβουλίου Υπουργών του 2022.
            
            
               Δεδομένων της διάρκειας και της σοβαρότητας των διαπιστωθεισών παραβιάσεων, τα προτεινόμενα μέτρα είναι κατάλληλα και αναλογικά στον βαθμό που βασίζονται στο άρθρο 92 παράγραφος 1 της ΣΙΕΚ. Η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει, επομένως, να είναι να εγκριθεί το σχέδιο απόφασης, με εξαίρεση τα μέτρα βάσει του άρθρου 3 παράγραφος 1 της απόφασης 2016/16/MC-EnC, η παράταση των οποίων δεν θα πρέπει να εγκριθεί. 
            
            
               ii)Επιβολή μέτρων στη Βοσνία-Ερζεγοβίνη σύμφωνα με το άρθρο 92 παράγραφος 1 της ΣΙΕΚ στην υπόθεση ECS-2/13S
            
            
               Στις 14 Οκτωβρίου 2016, το Συμβούλιο Υπουργών εξέδωσε την απόφαση 2016/03/MC-EnC στην υπόθεση ECS-02/13, με την οποία διαπιστώνεται παραβίαση του δικαίου της Ενεργειακής Κοινότητας από τη Βοσνία-Ερζεγοβίνη, η οποία παρέλειψε να εξασφαλίσει ότι δεν χρησιμοποιούνται βαρέα πετρέλαια εάν η περιεκτικότητά τους σε θείο υπερβαίνει το 1,00 % κατά μάζα σε ολόκληρη την επικράτειά της και παρέλειψε να εξασφαλίσει ότι τα πετρέλαια εσωτερικής καύσης δεν χρησιμοποιούνται εάν η περιεκτικότητά τους σε θείο υπερβαίνει το 0,1 % κατά μάζα σε ολόκληρη την επικράτειά της. Κατ’ επέκταση, η Βοσνία-Ερζεγοβίνη δεν συμμορφώθηκε με το άρθρο 3 παράγραφος 1 και το άρθρο 4 παράγραφος 1 της οδηγίας 1999/32/ΕΚ, σε συνδυασμό με το άρθρο 16 της συνθήκης.
            
            
               Δεδομένου ότι η Βοσνία-Ερζεγοβίνη δεν έλαβε μέτρα για να αποκαταστήσει την παραβίαση που διαπιστώθηκε στην απόφαση 2016/03/MC-EnC, στις 12 Σεπτεμβρίου 2018, η ΓΕΚ υπέβαλε αιτιολογημένο αίτημα στο Συμβούλιο Υπουργών, με το οποίο κινήθηκε η διαδικασία στην υπόθεση ECS-2/13S, δυνάμει του άρθρου 92 της συνθήκης. Με την απόφαση 2018/13/MC-EnC της 29ης Νοεμβρίου 2018, το Συμβούλιο Υπουργών διαπίστωσε σοβαρή και συνεχή παραβίαση του δικαίου της Ενεργειακής Κοινότητας κατά την έννοια του άρθρου 92 παράγραφος 1 της συνθήκης από τη Βοσνία-Ερζεγοβίνη, η οποία δεν αποκατέστησε τις παραβιάσεις που διαπιστώθηκαν στην απόφαση του Συμβουλίου Υπουργών του 2016. Ωστόσο, ανέβαλε τη λήψη μέτρων βάσει του άρθρου 92 της συνθήκης για το 2019. Λόγω έλλειψης προόδου, η ΓΕΚ υπέβαλε αιτιολογημένο αίτημα στο Συμβούλιο Υπουργών του 2019 ζητώντας την επιβολή μέτρων δυνάμει του άρθρου 92 της συνθήκης. Ωστόσο, λόγω έλλειψης ομοφωνίας, το Συμβούλιο Υπουργών δεν εξέδωσε απόφαση και δεν επιβλήθηκαν μέτρα. Το 2019, η Ευρωπαϊκή Ένωση υποστήριξε την επιβολή τέτοιων μέτρων. 
            
            
               Μέχρι σήμερα, η Βοσνία-Ερζεγοβίνη εξακολουθεί να υποστηρίζει την ανάγκη για γενική και άνευ όρων εξαίρεση από τις διατάξεις της οδηγίας 1999/32/ΕΚ. Μολονότι η χώρα ανακοίνωσε τη σύσταση, τον Ιούλιο του 2020, ειδικής ομάδας εργασίας για την ποιότητα των υγρών καυσίμων με βάση το πετρέλαιο, η ΓΕΚ θεωρεί ότι αυτό το βήμα δεν επαρκεί για την αποκατάσταση της υφιστάμενης παραβίασης του νομικού πλαισίου. Βάση των ανωτέρω, στις 22 Σεπτεμβρίου 2020, η ΓΕΚ υπέβαλε αιτιολογημένο αίτημα στο Συμβούλιο Υπουργών, με το οποίο ζητούσε:
            
            
               ·να επιβεβαιωθεί ότι εξακολουθεί να υφίσταται σοβαρή και συνεχής παραβίαση της συνθήκης δυνάμει του άρθρου 92 παράγραφος 1 της ΣΙΕΚ· 
            
            
               ·να επιβληθούν μέτρα δυνάμει του άρθρου 92 της ΣΙΕΚ, ιδίως όσον αφορά την αναστολή του δικαιώματος της Βοσνίας-Ερζεγοβίνης να συμμετέχει σε ψηφοφορίες για αποφάσεις βάσει των άρθρων 91 και 92 της ΣΙΕΚ μέχρι τη συνεδρίαση του Συμβουλίου Υπουργών του 2022.
            
            
               Δεδομένων της διάρκειας και της σοβαρότητας των διαπιστωθεισών παραβιάσεων, τα προτεινόμενα μέτρα είναι κατάλληλα και αναλογικά. Ως εκ τούτου, η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί το σχέδιο απόφασης. 
            
            
               iii)Επιβολή μέτρων στη Βοσνία-Ερζεγοβίνη σύμφωνα με το άρθρο 92 παράγραφος 1 της ΣΙΕΚ στην υπόθεση ECS-6/16S
            
            
               Στις 14 Οκτωβρίου 2016, το Συμβούλιο Υπουργών εξέδωσε την απόφαση 2016/07/MC-EnC στην υπόθεση ECS-06/16, με την οποία διαπιστώνεται παραβίαση του δικαίου της Ενεργειακής Κοινότητας από τη Βοσνία-Ερζεγοβίνη, η οποία παρέλειψε να θεσπίσει και να εφαρμόσει τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί με την τρίτη δέσμη μέτρων για την ενέργεια στους τομείς του φυσικού αερίου και της ηλεκτρικής ενέργειας
                  6
                έως την 1η Ιανουαρίου 2015, σύμφωνα με το άρθρο 3 παράγραφος 1 της απόφασης 2011/02/MC-EnC του Συμβουλίου Υπουργών, και δεν κοινοποίησε αμέσως τα εν λόγω μέτρα στη ΓΕΚ. Ως εκ τούτου, δεν συμμορφώθηκε με τα άρθρα 6 και 89 της συνθήκης, ούτε με το άρθρο 3 παράγραφοι 1 και 2 της απόφασης 2011/02/MC-EnC του Συμβουλίου Υπουργών.
            
            
               Δεδομένου ότι η Βοσνία-Ερζεγοβίνη δεν έλαβε μέτρα για να αποκαταστήσει την παραβίαση που διαπιστώθηκε στην απόφαση 2016/07/MC-EnC, στις 12 Σεπτεμβρίου 2018, η ΓΕΚ υπέβαλε αιτιολογημένο αίτημα στο Συμβούλιο Υπουργών, με το οποίο κινήθηκε η διαδικασία στην υπόθεση ECS-6/16S, δυνάμει του άρθρου 92 της συνθήκης. Με την απόφαση 2018/16/MC-EnC της 29ης Νοεμβρίου 2018, το Συμβούλιο Υπουργών διαπίστωσε σοβαρή και συνεχή παραβίαση του δικαίου της Ενεργειακής Κοινότητας από τη Βοσνία-Ερζεγοβίνη, η οποία συνίστατο στη μη εφαρμογή της απόφασης 2016/07/MC-EnC του Συμβουλίου Υπουργών και, κατ’ επέκταση, στη μη αποκατάσταση των παραβιάσεων που διαπιστώθηκαν στην εν λόγω απόφαση. Ωστόσο, ανέβαλε τη λήψη μέτρων βάσει του άρθρου 92 της συνθήκης για το 2019. 
            
            
               Δεδομένου ότι η Βοσνία-Ερζεγοβίνη δεν έλαβε μέτρα για να αποκαταστήσει την παραβίαση που διαπιστώθηκε στην απόφαση 2018/16/MC-EnC και ότι η κατάσταση όσον αφορά τη συμμόρφωση της Βοσνίας-Ερζεγοβίνης με τις προαναφερθείσες υποχρεώσεις συνέχισε να συνιστά παραβίαση του κεκτημένου της Ενεργειακής Κοινότητας, η ΓΕΚ υπέβαλε, στις 8 Οκτωβρίου 2019, αίτημα στο Συμβούλιο Υπουργών για τη λήψη μέτρων δυνάμει του άρθρου 92 της συνθήκης. Ωστόσο, το Συμβούλιο Υπουργών δεν εξέδωσε σχετική απόφαση, λόγω έλλειψης ομοφωνίας. Το 2019, η Ευρωπαϊκή Ένωση υποστήριξε τη θέσπιση μέτρων, όπως προτάθηκε από τη ΓΕΚ. Στις 22 Σεπτεμβρίου 2020, η Γραμματεία υπέβαλε νέο αιτιολογημένο αίτημα στο Συμβούλιο Υπουργών με βάση τη συνεχιζόμενη μη συμμόρφωση της Βοσνίας-Ερζεγοβίνης με την τρίτη δέσμη μέτρων για την ενέργεια, είτε στον τομέα του φυσικού αερίου είτε στον τομέα της ηλεκτρικής ενέργειας, με το οποίο ζητούσε:
            
         
         
            
               ·να επιβεβαιωθεί ότι εξακολουθεί να υφίσταται σοβαρή και συνεχής παραβίαση της συνθήκης δυνάμει του άρθρου 92 παράγραφος 1 της ΣΙΕΚ· 
            
            
               ·να επιβληθούν μέτρα δυνάμει του άρθρου 92 της συνθήκης, ιδίως όσον αφορά την αναστολή του δικαιώματος της Βοσνίας-Ερζεγοβίνης να συμμετέχει σε ψηφοφορίες για αποφάσεις βάσει των άρθρων 91 και 92 της ΣΙΕΚ μέχρι τη συνεδρίαση του Συμβουλίου Υπουργών του 2022.
            
            
               Δεδομένων της διάρκειας και της σοβαρότητας των διαπιστωθεισών παραβιάσεων, τα προτεινόμενα μέτρα είναι κατάλληλα και αναλογικά. Ως εκ τούτου, η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί το σχέδιο απόφασης. 
            
            
            
               β)Απόφαση 2020/…/MC-EnC για τη διαπίστωση σοβαρής και συνεχούς παραβίασης κατά της Ουκρανίας βάσει του άρθρου 92 παράγραφος 1 της ΣΙΕΚ στην υπόθεση ECS-1/18S
            
            
               Η οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση ενσωματώθηκε στο κοινοτικό κεκτημένο της Ενεργειακής Κοινότητας με την απόφαση 2015/08/MC-EnC του Συμβουλίου Υπουργών της Ενεργειακής Κοινότητας της 16ης Οκτωβρίου 2015.
            
            
               Το άρθρο 1 της απόφασης 2015/08/MC-EnC απαιτεί από τα συμβαλλόμενα μέρη να μεταφέρουν την οδηγία 2012/27/ΕΕ στο εθνικό νομικό τους πλαίσιο και να την εφαρμόζουν από τις 15 Οκτωβρίου 2017. Το άρθρο 1 της απόφασης 2015/08/MC-EnC του Συμβουλίου Υπουργών απαιτεί επίσης από τα συμβαλλόμενα μέρη να κοινοποιούν στη ΓΕΚ το κείμενο των κύριων διατάξεων εθνικού δικαίου τις οποίες θεσπίζουν στον τομέα που διέπει η απόφαση 2015/08/MC-EnC. Το άρθρο 6 της συνθήκης επιβάλλει στα συμβαλλόμενα μέρη τη γενική υποχρέωση να λαμβάνουν κάθε ενδεδειγμένο, γενικό ή ειδικό, μέτρο, ώστε να εξασφαλίζεται η εκπλήρωση των υποχρεώσεων που απορρέουν από τη συνθήκη. Το άρθρο 89 της συνθήκης απαιτεί από τα συμβαλλόμενα μέρη να εφαρμόζουν στην εσωτερική τους έννομη τάξη τις αποφάσεις που απευθύνονται σε αυτά, εντός της χρονικής περιόδου που καθορίζεται στην απόφαση. 
            
            
               Με την απόφαση 2018/06/MC-EnC του Συμβουλίου Υπουργών της 29ης Νοεμβρίου 2018, διαπιστώθηκε μη συμμόρφωση της Ουκρανίας με τη Συνθήκη για την ίδρυση της Ενεργειακής Κοινότητας, καθώς παρέλειψε να θεσπίσει τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί με την οδηγία 2012/27/ΕΕ για την ενεργειακή απόδοση έως τις 15 Οκτωβρίου 2017. Ως εκ τούτου, η Ουκρανία δεν συμμορφώθηκε με τα άρθρα 6 και 89 της Συνθήκης για την ίδρυση της Ενεργειακής Κοινότητας, ούτε με το άρθρο 1 της απόφασης 2015/08/MC-EnC του Συμβουλίου Υπουργών. Η απόφαση του Συμβουλίου Υπουργών κάλεσε την Ουκρανία να αποκαταστήσει την εν λόγω παράλειψη έως την 1η Ιουλίου 2019 και να υποβάλλει τακτικά εκθέσεις στη Γραμματεία και στη Μόνιμη Ομάδα Υψηλού Επιπέδου. Η ΓΕΚ διαπιστώνει ότι, μέχρι σήμερα, η Ουκρανία δεν έχει λάβει τα αναγκαία μέτρα για να συμμορφωθεί με τις υποχρεώσεις της δυνάμει της οδηγίας 2012/27/ΕΕ, όπως ορίζονται στην απόφαση 2018/06/MC-EnC του Συμβουλίου Υπουργών. Ως εκ τούτου, υπέβαλε αίτημα στο Συμβούλιο Υπουργών για απόφαση για τη διαπίστωση της ύπαρξης σοβαρής και συνεχούς παραβίασης της ΣΙΕΚ από την Ουκρανία κατά την έννοια του άρθρου 92 παράγραφος 1 της συνθήκης.
            
            
               Η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να λάβει υπόψη την πρόοδο που έχει ήδη σημειωθεί από την Ουκρανία στο θέμα αυτό, καθώς και την προγραμματισμένη παροχή τεχνικής βοήθειας της ΕΕ προς την Ουκρανία στον τομέα της ενεργειακής απόδοσης, η οποία θα παρασχεθεί από την 1η Δεκεμβρίου 2020 για διετή περίοδο. Η εν λόγω τεχνική βοήθεια αναμένεται να επιτρέψει στην Ουκρανία να ευθυγραμμίσει στην πράξη την εθνική της νομοθεσία με την οδηγία 2012/27/ΕΕ. Συνεπώς, η προθεσμία για την υποβολή εκθέσεων και την αποκατάσταση των παραβιάσεων που διαπιστώθηκαν θα πρέπει να έχει λήξει έως την ημερομηνία του Συμβουλίου Υπουργών του 2021 αντί της 1ης Ιουλίου 2021, όπως προτάθηκε από τη ΓΕΚ. 
            
            
               Η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί η απόφαση του Συμβουλίου Υπουργών για τη διαπίστωση της ύπαρξης σοβαρής και συνεχούς παραβίασης στην υπόθεση ECS-1/18S, υπό την προϋπόθεση ότι η προθεσμία για την υποβολή εκθέσεων στο Συμβούλιο Υπουργών και για την αποκατάσταση της παραβίασης από την Ουκρανία θα οριστεί κατά τη συνεδρίαση του Συμβουλίου Υπουργών του 2021.
            
            
            
               γ) Απόφαση 2020/…/Mc-EnC σχετικά με τη μη συμμόρφωση της Σερβίας με τη ΣΙΕΚ στην υπόθεση ECS-10/17S
            
            
               Ο διαχωρισμός των διαχειριστών συστήματος μεταφοράς αποτελεί μία από τις βασικές έννοιες που περιλαμβάνει η τρίτη δέσμη μέτρων για την ενέργεια. Προϋποθέτει τον αποτελεσματικό διαχωρισμό των δραστηριοτήτων μεταφοράς ενέργειας από τα συμφέροντα παραγωγής και προμήθειας. Σε περίπτωση πιστοποίησης διαχειριστή συστήματος μεταφοράς που τελεί υπό τον έλεγχο προσώπου ή προσώπων από τρίτη χώρα ή τρίτες χώρες, εφαρμόζεται το άρθρο 11 της οδηγίας για το φυσικό αέριο
                  7
               . Το άρθρο 10 της οδηγίας για το φυσικό αέριο προβλέπει ότι προτού μια επιχείρηση εγκριθεί και διοριστεί ως διαχειριστής συστήματος μεταφοράς, πρέπει να πιστοποιηθεί. Προκειμένου να πιστοποιηθεί, η επιχείρηση πρέπει να συμμορφώνεται με τις απαιτήσεις διαχωρισμού της τρίτης δέσμης μέτρων για την ενέργεια, δηλ. με το άρθρο 9 της οδηγίας για το φυσικό αέριο.
            
            
               Η οδηγία για το φυσικό αέριο, καθώς και ο κανονισμός για το φυσικό αέριο
                  8
               , ενσωματώθηκαν στο κεκτημένο της Ενεργειακής Κοινότητας με την απόφαση 2011/02/MC-EnC του Συμβουλίου Υπουργών της 6ης Οκτωβρίου 2011.
            
            
               Η ΓΕΚ διαπίστωσε ότι, με την πιστοποίηση της Yugorosgaz-Transport βάσει του προτύπου ISO, η Δημοκρατία της Σερβίας δεν συμμορφώνεται με τις υποχρεώσεις της που απορρέουν από το άρθρο 10, το άρθρο 14 παράγραφος 2 στοιχεία α), β) και δ), το άρθρο 15 και το άρθρο 11 της οδηγίας 2009/73/ΕΚ, καθώς και από το άρθρο 24 του κανονισμού (ΕΚ) αριθ. 715/2009, όπως ενσωματώθηκαν στην Ενεργειακή Κοινότητα. Το 2019, το Συμβούλιο Υπουργών δήλωσε στην απόφαση 2019/02/MC-EnC ότι η Δημοκρατία της Σερβίας παραβίασε τις υποχρεώσεις της που απορρέουν από την οδηγία για το φυσικό αέριο και από τον κανονισμό για το φυσικό αέριο. Η Γραμματεία αναφέρει ότι η Δημοκρατία της Σερβίας δεν έχει μέχρι στιγμής εφαρμόσει την απόφαση 2019/02/MC-EnC και δεν έχει αποκαταστήσει την εν λόγω παραβίαση του κεκτημένου της Ενεργειακής Κοινότητας. Ως εκ τούτου, η ΓΕΚ υπέβαλε στο Συμβούλιο Υπουργών αίτημα για τη διαπίστωση σοβαρής και συνεχούς παραβίασης των υποχρεώσεων που απορρέουν από τη ΣΙΕΚ κατά την έννοια του άρθρου 92 παράγραφος 1.
            
            
               Λαμβανομένων υπόψη των περιστατικών και των επιχειρημάτων που εκτίθενται στο αίτημα της ΓΕΚ, η θέση που πρέπει να ληφθεί εξ ονόματος της Ένωσης στο Συμβούλιο Υπουργών θα πρέπει να είναι να εγκριθεί η απόφαση για τη διαπίστωση της ύπαρξης σοβαρής και συνεχούς παραβίασης στην υπόθεση ECS-10/17S.
            
            
            
               3.1.6.Διορισμός των μελών της συμβουλευτικής επιτροπής σύμφωνα με το άρθρο 32 παράγραφος 3 των κανόνων της διαδικαστικής πράξης αριθ. 2008/01/MC-EnC σχετικά με τον εσωτερικό κανονισμό για την επίλυση διαφορών, όπως τροποποιήθηκε με τη διαδικαστική πράξη 2015/04/MC-EnC
            
            
               Με τους προτεινόμενους διορισμούς, η θητεία των εν ενεργεία τακτικών και αναπληρωματικών μελών της συμβουλευτικής επιτροπής θα παραταθεί για μία επιπλέον θητεία, έως τις 31 Δεκεμβρίου 2024, σύμφωνα με το άρθρο 32 παράγραφος 3 των κανόνων στο πλαίσιο της διαδικαστικής πράξης αριθ. 2008/01/MC-EnC σχετικά με τον εσωτερικό κανονισμό για την επίλυση διαφορών, όπως τροποποιήθηκε με τη διαδικαστική πράξη 2015/04/MC-EnC.  
            
            
               Εξ ονόματος της Ευρωπαϊκής Ένωσης, η Επιτροπή σκοπεύει να υποστηρίξει την έγκριση των προτεινόμενων διορισμών. 
            
         
         
            
                
            
            
               3.2.Προβλεπόμενες πράξεις της Μόνιμης Ομάδας Υψηλού Επιπέδου
            
            
               Ένα από τα προαναφερθέντα θέματα (τμήμα 2.3) απαιτεί την έκδοση απόφασης της Μόνιμης Ομάδας Υψηλού Επιπέδου, στην οποία θα εκφραστεί η θέση της Ευρωπαϊκής Ένωσης μέσω του εκπροσώπου της Ευρωπαϊκής Επιτροπής. 
            
            
               Το 2011, η Μόνιμη Ομάδα Υψηλού Επιπέδου εξέδωσε τη διαδικαστική πράξη αριθ. 01/2011 PHLG-EnC για τον καθορισμό των κανόνων που διέπουν τη διαδικασία διαιτησίας σε θέματα προσωπικού βάσει του άρθρου 14 του κανονισμού υπηρεσιακής κατάστασης της Ενεργειακής Κοινότητας. Από την πείρα που αποκτήθηκε με την εφαρμογή της εν λόγω διαδικαστικής πράξης προκύπτει ότι οι ισχύοντες διαδικαστικοί κανόνες πρέπει να βελτιωθούν, προκειμένου να διασφαλιστεί η αρχή της δίκαιης δίκης και να ευνοηθεί ένα παραγωγικό εργασιακό περιβάλλον εντός της ΓΕΚ. Στο πλαίσιο αυτό, η προτεινόμενη απόφαση της Μόνιμης Ομάδας Υψηλού Επιπέδου τροποποιεί τους κανόνες που διέπουν τη διαδικασία ενώπιον της επιτροπής διαιτησίας, όπως ορίζονται στη διαδικαστική πράξη αριθ. 01/2011 PHLG-EnC. Τα κύρια στοιχεία των προβλεπόμενων τροποποιήσεων είναι τα εξής:
            
            
                
            
            
               ·να δοθεί στην Επιτροπή και στα άλλα συμβαλλόμενα μέρη η δυνατότητα να διορίζουν μόνιμους εκπροσώπους στην επιτροπή διαιτησίας, η οποία θα είναι σε θέση να εξετάζει αιτήματα διαιτησίας σε σύντομο χρονικό διάστημα· 
            
            
               ·να δοθεί στην επιτροπή διαιτησίας η δυνατότητα να εκτελεί τα καθήκοντά της στην περίπτωση που ορισμένοι εκπρόσωποι δεν έχουν διοριστεί εγκαίρως· 
            
            
               ·να δοθεί στην επιτροπή διαιτησίας η εξουσία να αρνείται να εγκρίνει διακανονισμό εάν ο εν λόγω διακανονισμός επιφέρει οικονομικές συνέπειες για τον προϋπολογισμό της Ενεργειακής Κοινότητας οι οποίες είναι προδήλως ασυμβίβαστες με την αρχή της χρηστής δημοσιονομικής διαχείρισης· και 
            
            
               ·να δοθεί στην επιτροπή διαιτησίας η δυνατότητα να απευθύνει συστάσεις στη ΓΕΚ και να ενημερώνει σχετικά το Συμβούλιο Υπουργών σε περίπτωση που μια διαδικασία διαιτησίας καταδεικνύει την ύπαρξη διαρθρωτικών ελλείψεων στη ΓΕΚ.
            
            
               Για λόγους αποδοτικότητας και με την επιφύλαξη της έγκρισης της προτεινόμενης τροποποίησης της διαδικαστικής πράξης αριθ. 01/2011 PHLG-EnC από τη Μόνιμη Ομάδα Υψηλού Επιπέδου, η Επιτροπή διόρισε τον κ. Manuel Kellerbauer ως μόνιμο μέλος της επιτροπής διαιτησίας που εκπροσωπεί την Ευρωπαϊκή Επιτροπή και τον κ. Lars Albath ως μόνιμο αναπληρωματικό μέλος της επιτροπής διαιτησίας που εκπροσωπεί την Ευρωπαϊκή Επιτροπή. Οι δύο αυτοί υπάλληλοι της Επιτροπής διαθέτουν την κατάλληλη εμπειρογνωσία για την εκτέλεση των καθηκόντων τους και δεν εγείρεται καμία εύλογη αμφιβολία ως προς την αμεροληψία ή την ανεξαρτησία τους. Θα ενεργούν με πλήρη ανεξαρτησία και δεν θα λαμβάνουν εντολές υπό την ιδιότητά τους ως μελών της επιτροπής διαιτησίας.
            
            
               Βάσει των ανωτέρω, η θέση που πρέπει να ληφθεί εξ ονόματος της Ευρωπαϊκής Ένωσης στη Μόνιμη Ομάδα Υψηλού Επιπέδου θα πρέπει να είναι η έγκριση του σχεδίου διαδικαστικής πράξης της Μόνιμης Ομάδας Υψηλού Επιπέδου για την τροποποίηση της διαδικαστικής πράξης αριθ. 01/2011 PHLG-EnC της Μόνιμης Ομάδας Υψηλού Επιπέδου της Ενεργειακής Κοινότητας, της 23ης Μαρτίου 2011, για τον καθορισμό των κανόνων που διέπουν τη διαδικασία διαιτησίας σε θέματα προσωπικού βάσει του άρθρου 14 του κανονισμού υπηρεσιακής κατάστασης της Ενεργειακής Κοινότητας. Με βάση τις παρατηρήσεις των συμβαλλόμενων μερών της Ενεργειακής Κοινότητας ή της ΓΕΚ πριν ή κατά τη διάρκεια της συνεδρίασης της Μόνιμης Ομάδας Υψηλού Επιπέδου, είναι δυνατόν να συμφωνηθούν μικρές τροποποιήσεις του σχεδίου απόφασης της Μόνιμης Ομάδας Υψηλού Επιπέδου.
            
            
               Το Συμβούλιο θα πρέπει επίσης να επιβεβαιώσει, με την επιφύλαξη της έγκρισης της διαδικαστικής πράξης αριθ. 01/2011 PHLG-EnC από τη Μόνιμη Ομάδα Υψηλού Επιπέδου, τον διορισμό, από την Ευρωπαϊκή Επιτροπή, των δύο υπαλλήλων της Επιτροπής ως μόνιμου μέλους της επιτροπής διαιτησίας που εκπροσωπεί την Ευρωπαϊκή Επιτροπή και ως μόνιμου αναπληρωματικού μέλους της επιτροπής διαιτησίας που εκπροσωπεί την Ευρωπαϊκή Επιτροπή, αντίστοιχα. 
            
            
            
               4.Νομική βάση
            
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  9
               .
            
            
               4.1.2.Εφαρμογή στην προκειμένη περίπτωση
            
         
         
            
               Το Συμβούλιο Υπουργών και η Μόνιμη Ομάδα Υψηλού Επιπέδου είναι όργανα τα οποία έχουν συσταθεί βάσει συμφωνίας και συγκεκριμένα της Συνθήκης για την ίδρυση της Ενεργειακής Κοινότητας.
            
            
               Οι πράξεις τις οποίες καλούνται να θεσπίσουν το Συμβούλιο Υπουργών και η Μόνιμη Ομάδα Υψηλού Επιπέδου συνιστούν πράξεις που παράγουν έννομα αποτελέσματα. Η προβλεπόμενη πράξη θα είναι δεσμευτική στο πλαίσιο του διεθνούς δικαίου σύμφωνα με το άρθρο 76 της ΣΙΕΚ, βάσει του οποίου μια απόφαση είναι νομικά δεσμευτική για τους αποδέκτες της. 
            
            
               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες, και εάν ένας από τους σκοπούς ή τις συνιστώσες μπορεί να χαρακτηριστεί κύριος ή κύρια, ενώ ο άλλος σκοπός ή συνιστώσα έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την ενέργεια.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 194 της ΣΛΕΕ.
            
            
            
               4.3.Συμπέρασμα
            
            
               Το άρθρο 194 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               2020/0346 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Υπουργών της Ενεργειακής Κοινότητας και στη Μόνιμη Ομάδα Υψηλού Επιπέδου της Ενεργειακής Κοινότητας (Τίβατ, Μαυροβούνιο, 16 και 17 Δεκεμβρίου 2020)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη Λειτουργία της Ευρωπαϊκής Ένωσης και ιδίως το άρθρο 194, σε συνδυασμό με το άρθρο 218 παράγραφος 9,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Συνθήκη για την ίδρυση της Ενεργειακής Κοινότητας (στο εξής: συνθήκη) συνήφθη από την Ένωση με την απόφαση 2006/500/ΕΚ του Συμβουλίου της 29ης Μαΐου 2006
                  10
                και άρχισε να ισχύει την 1η Ιουλίου 2006.
            
            
               (2)Σύμφωνα με τα άρθρα 47 και 76 της συνθήκης, το Συμβούλιο Υπουργών μπορεί να λαμβάνει μέτρα υπό τη μορφή απόφασης ή σύστασης.
            
            
               (3)Το Συμβούλιο Υπουργών, κατά τη 18η συνεδρίασή του στις 17 Δεκεμβρίου 2020, πρόκειται να εκδώσει σειρά πράξεων που παρατίθενται στο παράρτημα 1 της παρούσας απόφασης.
            
            
               (4)Η Μόνιμη Ομάδα Υψηλού Επιπέδου, κατά την 59η συνεδρίασή της στις 16 Δεκεμβρίου 2020, πρόκειται να εκδώσει πράξη που παρατίθεται στο παράρτημα 2 της παρούσας απόφασης.
            
            
               (5)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Συμβούλιο Υπουργών και στη Μόνιμη Ομάδα Υψηλού Επιπέδου, καθώς οι προβλεπόμενες πράξεις θα παράγουν έννομα αποτελέσματα για την Ένωση.
            
            
               (6)Σκοπός των προβλεπόμενων πράξεων είναι να διευκολύνουν την επίτευξη των στόχων της συνθήκης και τη λειτουργία της Γραμματείας της Ενεργειακής Κοινότητας στη Βιέννη, η οποία μεταξύ άλλων παρέχει διοικητική υποστήριξη στο Συμβούλιο Υπουργών,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στη 18η συνεδρίαση του Συμβουλίου Υπουργών που θα πραγματοποιηθεί στο Τίβατ του Μαυροβουνίου στις 17 Δεκεμβρίου 2020 σχετικά με τα ζητήματα που εμπίπτουν στο πεδίο εφαρμογής του άρθρου 218 παράγραφος 9 της ΣΛΕΕ καθορίζεται στο παράρτημα 1 της παρούσας απόφασης.
            
            
               Άρθρο 2
            
            
               Η θέση που πρέπει να ληφθεί εξ ονόματος της Ένωσης στην 59η συνεδρίαση της Μόνιμης Ομάδας Υψηλού Επιπέδου που θα πραγματοποιηθεί στο Τίβατ του Μαυροβουνίου στις 16 Δεκεμβρίου 2020 σχετικά με τα ζητήματα που εμπίπτουν στο πεδίο εφαρμογής του άρθρου 218 παράγραφος 9 της ΣΛΕΕ καθορίζεται στο παράρτημα 2 της παρούσας απόφασης.
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 198 της 20.7.2006, σ. 15.
               
               
                  
                     (2)
                  
                        D/2015/09/MC-EnC.
               
               
                  
                     (3)
                  
                        D/2015/09/MC-EnC.
               
               
                  
                     (4)
                  
                        Διαδικαστική πράξη 2008/01/MC-EnC σχετικά με τον εσωτερικό κανονισμό για την επίλυση διαφορών βάσει της συνθήκης, όπως τροποποιήθηκε με τη διαδικαστική πράξη 2015/04/MC-EnC, της 16ης Οκτωβρίου 2015, για την τροποποίηση της διαδικαστικής πράξης 2008/01/MC-EnC, της 27ης Ιουνίου 2008, σχετικά με τον εσωτερικό κανονισμό για την επίλυση διαφορών βάσει της συνθήκης.
               
               
                  
                     (5)
                  
                        Απόφαση της 22ας Μαΐου 2008, citiworks AG, C-439/06, ECLI:EU:C:2008:298, σκέψη 44· απόφαση της 9ης Οκτωβρίου 2008, Sabatauskas κ.λπ., C-239/07, ECLI:EU:C:2008:551, σκέψη 33· απόφαση της 29ης Σεπτεμβρίου 2016, Essent Belgium NV, C-492/14, ECLI:EU:C:2016:732, σκέψη 76.
               
               
                  
                     (6)
                  
                        Οδηγία 2009/72/ΕΚ, οδηγία 2009/73/ΕΚ, κανονισμός (ΕΚ) αριθ. 714/2009 και κανονισμός (ΕΚ) αριθ. 715/2009.
               
               
                  
                     (7)
                  
                        Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ.
               
               
                  
                     (8)
                  
                        Κανονισμός (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005.
               
               
                  
                     (9)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (10)
                  
                        ΕΕ L 198 της 20.7.2006, σ. 15.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.11.2020
            COM(2020) 781 final
            ΠΑΡΑΡΤΗΜΑΤΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο Συμβούλιο Υπουργών της Ενεργειακής Κοινότητας και στη Μόνιμη Ομάδα Υψηλού Επιπέδου της Ενεργειακής Κοινότητας (Τίβατ, Μαυροβούνιο, 16 και 17 Δεκεμβρίου 2020)
            
               
         
         
            
               ΠΑΡΑΡΤΗΜΑ I
            
            
            
               Συμβούλιο Υπουργών
            
            
               1.Απόφαση 2020/…/MC-EnC σχετικά με την εφαρμογή του κανονισμού (ΕΕ) 2019/2146 της Επιτροπής, της 26ης Νοεμβρίου 2019, για την τροποποίηση του κανονισμού (ΕΚ) αριθ. 1999/2008 του Ευρωπαϊκού Κοινοβουλίου και του Συμβουλίου για τις στατιστικές ενέργειας, όσον αφορά την εφαρμογή των επικαιροποιήσεων των ετήσιων, μηνιαίων και βραχυπρόθεσμων μηνιαίων στατιστικών ενέργειας
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να εγκριθεί το σχέδιο απόφασης σύμφωνα με την απόφαση της Επιτροπής της 26ης Νοεμβρίου 2020 [C(2020) 8439 final], σχετικά με πρόταση της Επιτροπής προς το Συμβούλιο Υπουργών της Ενεργειακής Κοινότητας για απόφαση του Συμβουλίου Υπουργών της Ενεργειακής Κοινότητας σχετικά με την εφαρμογή του κανονισμού (ΕΕ) 2019/2146 της Επιτροπής, της 26ης Νοεμβρίου 2019, για την τροποποίηση του κανονισμού (ΕΚ) αριθ. 1999/2008 του Ευρωπαϊκού Κοινοβουλίου και του Συμβουλίου για τις στατιστικές ενέργειας, όσον αφορά την εφαρμογή των επικαιροποιήσεων των ετήσιων, μηνιαίων και βραχυπρόθεσμων μηνιαίων στατιστικών ενέργειας.   
            
            
               2.Απόφαση 2020/…/MC-EnC σχετικά με την εφαρμογή του εκτελεστικού κανονισμού (ΕΕ) 2019/803 της Επιτροπής, της 17ης Μαΐου 2019, σχετικά με τις τεχνικές απαιτήσεις όσον αφορά το περιεχόμενο των εκθέσεων ποιότητας των ευρωπαϊκών στατιστικών για τις τιμές φυσικού αερίου και ηλεκτρικής ενέργειας δυνάμει του κανονισμού (ΕΕ) 2016/1952 του Ευρωπαϊκού Κοινοβουλίου και του Συμβουλίου
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να εγκριθεί το σχέδιο απόφασης σύμφωνα με την απόφαση της Επιτροπής της 26ης Νοεμβρίου 2020 [C(2020) 8439 final], σχετικά με πρόταση της Επιτροπής προς το Συμβούλιο Υπουργών της Ενεργειακής Κοινότητας για απόφαση του Συμβουλίου Υπουργών της Ενεργειακής Κοινότητας σχετικά με την εφαρμογή του εκτελεστικού κανονισμού (ΕΕ) 2019/803 της Επιτροπής, της 17ης Μαΐου 2019, σχετικά με τις τεχνικές απαιτήσεις όσον αφορά το περιεχόμενο των εκθέσεων ποιότητας των ευρωπαϊκών στατιστικών για τις τιμές φυσικού αερίου και ηλεκτρικής ενέργειας δυνάμει του κανονισμού (ΕΕ) 2016/1952 του Ευρωπαϊκού Κοινοβουλίου και του Συμβουλίου. 
            
            
               3.Απόφαση 2020/…/MC-EnC σχετικά με την κατάρτιση του καταλόγου Έργων Ενδιαφέροντος για την Ενεργειακή Κοινότητα
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να εγκριθεί το σχέδιο απόφασης ως έχει στο προσάρτημα του παρόντος παραρτήματος. 
            
            
            
               4.ΑΠΟΦΑΣΕΙΣ ΒΑΣΕΙ ΤΟΥ ΑΡΘΡΟΥ 91 ΠΑΡΑΓΡΑΦΟΣ 1 ΤΗΣ ΣΙΕΚ ΓΙΑ ΤΗ ΔΙΑΠΙΣΤΩΣΗ ΤΗΣ ΥΠΑΡΞΗΣ ΠΑΡΑΒΙΑΣΗΣ ΤΗΣ ΣΥΝΘΗΚΗΣ ΓΙΑ ΤΗΝ ΙΔΡΥΣΗ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ ΣΤΙΣ ΑΚΟΛΟΥΘΕΣ ΠΕΡΙΠΤΩΣΕΙΣ: 
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να εγκριθεί το σχέδιο απόφασης βάσει του άρθρου 91 παράγραφος 1 της ΣΙΕΚ για τη διαπίστωση της ύπαρξης παραβίασης στις εξής υποθέσεις: 
            
            
               α)υπόθεση ECS-13/17 (Σερβία), υπό τον όρο ότι η συμβουλευτική επιτροπή της Ενεργειακής Κοινότητας θα εκδώσει γνώμη που να υποστηρίζει τις διαπιστώσεις της Γραμματείας της Ενεργειακής Κοινότητας πριν από τη συνεδρίαση του Συμβουλίου Υπουργών και ότι το obiter dictum στο σημείο 71 του αιτιολογημένου αιτήματος θα αφαιρεθεί·  
            
            
               β)υπόθεση ECS-10/18 (Βοσνία-Ερζεγοβίνη), μόλις η συμβουλευτική επιτροπή της Ενεργειακής Κοινότητας διατυπώσει, κατόπιν της ακρόασης της 9ης Δεκεμβρίου 2020, γνώμη που να υποστηρίζει τις διαπιστώσεις της Γραμματείας της Ενεργειακής Κοινότητας και με την επιφύλαξη νέων εξελίξεων στην υπόθεση.
            
            
               5.ΑΠΟΦΑΣΕΙΣ ΒΑΣΕΙ ΤΟΥ ΑΡΘΡΟΥ 92 ΠΑΡΑΓΡΑΦΟΣ 1 ΤΗΣ ΣΙΕΚ ΣΧΕΤΙΚΑ ΜΕ ΤΗ ΘΕΣΠΙΣΗ ΜΕΤΡΩΝ ΓΙΑ ΤΗΝ ΑΝΤΙΜΕΤΩΠΙΣΗ ΣΟΒΑΡΩΝ ΚΑΙ ΣΥΝΕΧΩΝ ΠΑΡΑΒΙΑΣΕΩΝ ΤΗΣ ΣΥΝΘΗΚΗΣ ΓΙΑ ΤΗΝ ΙΔΡΥΣΗ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ ΑΠΟ ΤΗ ΒΟΣΝΙΑ-ΕΡΖΕΓΟΒΙΝΗ ΣΤΙΣ ΥΠΟΘΕΣΕΙΣ ECS-8/11S, ECS-2/13S ΚΑΙ ECS-6/16S· ΑΠΟ ΤΗΝ ΟΥΚΡΑΝΙΑ ΣΤΗΝ ΥΠΟΘΕΣΗ ECS-1/18S ΚΑΙ ΑΠΟ ΤΗ ΣΕΡΒΙΑ ΣΤΗΝ ΥΠΟΘΕΣΗ ECS-10/17S
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να εγκριθούν τα σχέδια αποφάσεων βάσει του άρθρου 92 παράγραφος 1 της ΣΙΕΚ σχετικά με τη Βοσνία-Ερζεγοβίνη στις υποθέσεις ECS-2/13S και ECS-6/16S. Όσον αφορά την υπόθεση ECS-8/11S σχετικά με τη Βοσνία-Ερζεγοβίνη, η θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών είναι να εγκριθεί το σχέδιο απόφασης, με εξαίρεση τα μέτρα βάσει του άρθρου 3 παράγραφος 1 της απόφασης 2016/16/MC-EnC, η παράταση των οποίων δεν θα πρέπει να εγκριθεί. 
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών σχετικά με την Ουκρανία στην υπόθεση ECS-1/18S είναι να εγκριθεί η απόφαση του Συμβουλίου Υπουργών για τη διαπίστωση της ύπαρξης σοβαρής και συνεχούς παραβίασης, υπό την προϋπόθεση ότι η προθεσμία για την υποβολή εκθέσεων προς το Συμβούλιο Υπουργών και για την αποκατάσταση της παραβίασης από την Ουκρανία θα οριστεί κατά τη συνεδρίαση του Συμβουλίου Υπουργών του 2021. 
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών είναι να εγκριθεί η απόφαση για τη διαπίστωση της ύπαρξης σοβαρής και συνεχούς παραβίασης βάσει του άρθρου 92 παράγραφος 1 της ΣΙΕΚ από τη Σερβία στην υπόθεση ECS-10/17S. 
            
            
               6.Διορισμός των μελών της συμβουλευτικής επιτροπής σύμφωνα με το άρθρο 32 παράγραφος 3 των κανόνων της διαδικαστικής πράξης 2008/01/MC-EnC σχετικά με τον εσωτερικό κανονισμό για την επίλυση διαφορών, όπως τροποποιήθηκε με τη διαδικαστική πράξη 2015/04/MC-EnC
            
         
         
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να υποστηριχθούν οι προτεινόμενοι διορισμοί.
            
            
               ΠΡΟΣΑΡΤΗΜΑ ΤΟΥ ΠΑΡΑΡΤΗΜΑΤΟΣ I
            
            
               Απόφαση 2020/.../MC-EnC σχετικά με την κατάρτιση του καταλόγου Εργων Ενδιαφέροντος για την Ενεργειακή Κοινότητα («Κατάλογος της Ενεργειακής Κοινότητας»)
            
            
            
            
               ΤΟ ΣΥΜΒΟΥΛΙΟ ΥΠΟΥΡΓΩΝ ΤΗΣ ΕΝΕΡΓΕΙΑΚΗΣ ΚΟΙΝΟΤΗΤΑΣ,
            
            
            
               Έχοντας υπόψη τη Συνθήκη για την ίδρυση της Ενεργειακής Κοινότητας (στο εξής: συνθήκη), και ιδίως τα άρθρα 2, 26, 27 και 82,
            
            
            
               Έχοντας υπόψη την απόφαση του Συμβουλίου Υπουργών της Ενεργειακής Κοινότητας D/2015/09/MC-EnC για την εφαρμογή του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές, και ιδίως το άρθρο 3 παράγραφος 4 του εν λόγω κανονισμού, όπως εγκρίθηκε από την Ενεργειακή Κοινότητα,
            
            
            
               Έχοντας υπόψη την πρόταση της Γραμματείας της Ενεργειακής Κοινότητας,
            
            
            
               Εκτιμώντας τα ακόλουθα:
            
            
            
               (1)
                     Στις 16 Οκτωβρίου 2015, το Συμβούλιο Υπουργών της Ενεργειακής Κοινότητας εξέδωσε απόφαση
                  1
                για την εφαρμογή του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές.
            
            
            
               (2)
                     Σύμφωνα με το άρθρο 82 της συνθήκης τα μέτρα πρέπει να έχουν υποβληθεί από συμβαλλόμενο μέρος ή τη Γραμματεία. 
            
            
            
               (3)
                     Τα έργα που προτείνεται να συμπεριληφθούν στον κατάλογο Έργων Ενδιαφέροντος για την Ενεργειακή Κοινότητα (στο εξής: ΕΕΕΚ) αξιολογήθηκαν από τις ομάδες και πληρούν τα κριτήρια που καθορίζονται στον κανονισμό.
            
         
         
            
            
               (4)
                     Οι ομάδες συμφώνησαν επί του σχεδίου προκαταρκτικού καταλόγου ΕΕΕΚ σε συνεδριάσεις τεχνικού επιπέδου. Μετά τη θετική γνωμοδότηση του Ρυθμιστικού Συμβουλίου της Ενεργειακής Κοινότητας σχετικά με την συνεπή εφαρμογή των κριτηρίων αξιολόγησης και της ανάλυσης κόστους/οφέλους, ο προτεινόμενος κατάλογος συζητήθηκε κατά την 56η συνεδρίαση της Μόνιμης Ομάδας Υψηλού Επιπέδου της Ενεργειακής Κοινότητας στις 16 Ιουλίου 2020 και η απόφαση αυτή οριστικοποιήθηκε και εγκρίθηκε από τη Μόνιμη Ομάδα Υψηλού Επιπέδου, η οποία ενεργεί για τον σκοπό αυτό ως όργανο λήψης αποφάσεων.
            
            
            
               (5)
                     Για τα έργα που προτείνεται να συμπεριληφθούν στον κατάλογο της Ενεργειακής Κοινότητας ζητήθηκε η γνώμη οργανισμών που αντιπροσωπεύουν σχετικούς ενδιαφερόμενους φορείς, συμπεριλαμβανομένων των παραγωγών, των διαχειριστών συστημάτων διανομής, των προμηθευτών και οργανισμών προστασίας των καταναλωτών και του περιβάλλοντος.
            
            
            
               (6)
                     Η συμπερίληψη στον κατάλογο ΕΕΕΚ τελεί υπό την επιφύλαξη του αποτελέσματος της σχετικής διαδικασίας εκτίμησης περιβαλλοντικών επιπτώσεων και χορήγησης αδειών. Σύμφωνα με το άρθρο 5 παράγραφος 8 του εγκριθέντος κανονισμού, ένα έργο που δεν συμμορφώνεται με το δίκαιο της Ενεργειακής Κοινότητας δύναται να διαγραφεί από τον κατάλογο της Ενεργειακής Κοινότητας. Η υλοποίηση των ΕΕΕΚ, συμπεριλαμβανομένης της συμμόρφωσής τους με το δίκαιο της Ενεργειακής Κοινότητας, θα πρέπει να παρακολουθείται σύμφωνα με το άρθρο 5 του εν λόγω κανονισμού.
            
            
            
               (7)
                     Σύμφωνα με το άρθρο 3 παράγραφος 4 δεύτερο εδάφιο του εγκριθέντος κανονισμού, ο κατάλογος της Ενεργειακής Κοινότητας καταρτίζεται ανά διετία, με απόφαση δυνάμει του τίτλου III της συνθήκης,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
                
                  Εγκρίνεται ο κατάλογος ΕΕΕΚ που παρατίθεται στο παράρτημα της παρούσας απόφασης.
            
            
            
               Άρθρο 2
            
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
               Η απόφαση απευθύνεται στα συμβαλλόμενα μέρη της Ενεργειακής Κοινότητας.
            
            
            
         
         
            
            
            
               Τίβατ, … 2020
            
            
            
            
               Για την προεδρία
            
            
            
            
            
            
            
            
            
               ΑΙΤΙΟΛΟΓΙΚΗ ΕΚΘΕΣΗ
            
            
            
            
               1. Εισαγωγή
            
            
            
               Στις 16 Οκτωβρίου 2015, το Συμβούλιο Υπουργών της Ενεργειακής Κοινότητας εξέδωσε απόφαση για την εφαρμογή του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές
                  2
               . Σκοπός του μέτρου αυτού ήταν να δημιουργηθεί νομικό πλαίσιο για την ιεράρχηση των βασικών έργων ενεργειακών υποδομών μεταξύ συμβαλλόμενων μερών και μεταξύ συμβαλλόμενων μερών και κρατών μελών της ΕΕ.
            
            
         
         
            
               Ο κανονισμός (ΕΕ) αριθ. 347/2013, όπως εγκρίθηκε από την Ενεργειακή Κοινότητα, θέτει σφαιρικό πλαίσιο για τον εξορθολογισμό των διαδικασιών αδειοδότησης, ρύθμισης και κατανομής του κόστους στα συμβαλλόμενα μέρη. Σύμφωνα με τον κανονισμό και με την επιφύλαξη ορισμένων κριτηρίων, απαιτείται επίσης απόφαση του Συμβουλίου Υπουργών για την κατάρτιση, δυνάμει του τίτλου III της ΣΙΕΚ, καταλόγου έργων υποδομής προτεραιότητας, τα οποία ονομάζονται Έργα Ενδιαφέροντος για την Ενεργειακή Κοινότητα (ΕΕΕΚ). Η καταληκτική ημερομηνία για τη μεταφορά των κύριων διατάξεων του κανονισμού και για την κατάρτιση του πρώτου καταλόγου ΕΕΕΚ ήταν η 31η Δεκεμβρίου 2016. Ο κατάλογος επικαιροποιείται ανά διετία.
            
            
               Σύμφωνα με τις απαιτήσεις των διατάξεων του κανονισμού (ΕΕ) αριθ. 347/2013, όπως εγκρίθηκε από την Ενεργειακή Κοινότητα, συστάθηκαν δύο ομάδες εργασίας για την κατάρτιση του καταλόγου ΕΕΕΚ. Τα έργα που υποβλήθηκαν από τους φορείς υλοποίησης έργων αποτέλεσαν αντικείμενο δημόσιας διαβούλευσης, την οποία δρομολόγησε η Γραμματεία της Ενεργειακής Κοινότητας στις 30 Μαρτίου 2020. Κατά τη διάρκεια του 2020 εκτιμήθηκε κατά πόσον τα έργα είναι επιλέξιμα ως ΕΕΕΚ. Κατόπιν ανάλυσης της σχέσης κόστους-οφέλους κάθε έργου, τα έργα ιεραρχήθηκαν βάσει συγκεκριμένης βαθμολογίας, σχετικής με τον βαθμό εκπλήρωσης των κριτηρίων. Στο τέλος της διαδικασίας, βάσει συναίνεσης, προτάθηκε στο όργανο λήψης αποφάσεων, που είναι η Μόνιμη Ομάδα Υψηλού Επιπέδου της Ενεργειακής Κοινότητας, σχέδιο προκαταρκτικού καταλόγου ΕΕΕΚ, το οποίο εγκρίθηκε στις 16 Ιουλίου 2020. Κατόπιν της θετικής γνωμοδότησης του Ρυθμιστικού Συμβουλίου της Ενεργειακής Κοινότητας της 28ης Ιουλίου 2020, ο τελικός κατάλογος ΕΕΕΚ πρέπει να εγκριθεί από το Συμβούλιο Υπουργών στις 17 Δεκεμβρίου 2020.
            
            
               Το παράρτημα με τον αντίστοιχο κατάλογο έργων καταρτίζεται σύμφωνα με τη διαδικασία λήψης αποφάσεων που περιγράφεται ανωτέρω. 
            
            
            
               2. Νομική βάση της πρότασης
            
            
               Σύμφωνα με το άρθρο 82 της ΣΙΕΚ, το Συμβούλιο Υπουργών λαμβάνει μέτρα βάσει του τίτλου III έπειτα από πρόταση συμβαλλόμενου μέρους ή της Γραμματείας. 
            
            
               Σύμφωνα με το άρθρο 7 σημείο 5 στοιχείο α) της απόφασης, το Συμβούλιο Υπουργών καταρτίζει τον κατάλογο Έργων Ενδιαφέροντος για την Ενεργειακή Κοινότητα με απόφαση βάσει του τίτλου III της συνθήκης. 
            
            
               Η Γραμματεία υποβάλλει τον προτεινόμενο κατάλογο ΕΕΕΚ στο παράρτημα κατόπιν πρωτοβουλίας της ομάδας για την ηλεκτρική ενέργεια, το φυσικό αέριο και το πετρέλαιο, αντιστοίχως, και σε συμφωνία με τις υπηρεσίες της Ευρωπαϊκής Επιτροπής. Εάν και στον βαθμό που η Γραμματεία λάβει γνώση για τυχόν ανησυχίες σχετικά με τη συμμόρφωση ενός Έργου Ενδιαφέροντος για την Ενεργειακή Κοινότητα με το δίκαιο της Ενεργειακής Κοινότητας, μπορεί να προτείνει στο Συμβούλιο Υπουργών τη διαγραφή του έργου από τον κατάλογο, σύμφωνα με το άρθρο 5 παράγραφος 8 του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές, όπως ενσωματώθηκε στην Ενεργειακή Κοινότητα.
            
            
            
               ΠΑΡΑΡΤΗΜΑ
            
            
               Κατάλογος ΕΕΕΚ στον τομέα της ηλεκτρικής ενέργειας
            
            
            
            
                     
                        EL_01
                     
                  
                  
                     
                        Διαβαλκανικός διάδρομος
                     
                  
               
                     
                        α
                     
                  
                  
                     
                        Νέα εναέρια γραμμή μεταφοράς 400 kV μεταξύ SS Kragujevac 2 (RS) – SS Kraljevo 3 (RS), με αναβάθμιση του επιπέδου της τάσης στο SS Kraljevo 3 (RS) στα 400 kV 
                     
                  
               
                     
                        β
                     
                  
                  
                     
                        Νέα εναέρια γραμμή μεταφοράς 400 kV διπλού κυκλώματος μεταξύ SS Obrenovac (RS) – SS Bajina Basta (RS) με αναβάθμιση του επιπέδου της τάσης στο SS Bajina Basta (RS) στα 400 kV 
                     
                  
               
                     
                        γ
                     
                  
                  
                     
                        Νέα γραμμή διασύνδεσης 400 kV μεταξύ SS Bajina Basta (RS) – Visegrad (BA) – Pljevlja (ME) 
                     
                  
               
            
               Κατάλογος ΕΕΕΚ στον τομέα του φυσικού αερίου
            
            
            
                     
                  
                  
                     
                        Ονομασία έργου
                     
                  
                  
                     
                        Δέσμη έργων
                     
                  
               
                     
                        Gas_13
                     
                  
                  
                     
                        Αγωγός φυσικού αερίου Αλβανίας-Κοσόβου
                           3* – ALKOGAP
                     
                  
                  
                     
                        Δέσμη ανταγωνιστικών έργων εφοδιασμού του Κοσόβου 
                     
                  
               
                     
                        Gas_26
                     
                  
                  
                     
                        Διασύνδεση Βόρειας Μακεδονίας-Κοσόβου 
                     
                  
                  
                     
                        Δέσμη ανταγωνιστικών έργων εφοδιασμού του Κοσόβου 
                     
                  
               
                     
                        Gas_11
                     
                  
                  
                     
                        Διασύνδεση Σερβίας-Βόρειας Μακεδονίας 
                     
                  
                  
                     
                        Δέσμη ανταγωνιστικών έργων εφοδιασμού της Βόρειας Μακεδονίας
                     
                  
               
                     
                        Gas_09
                     
                  
                  
                     
                        Διασύνδεση Βουλγαρίας-Σερβίας (ΕΚΕ) ως ανταγωνιστικό έργο με την επέκταση του TurkStream στη Σερβία (έργο Gastrans)
                     
                  
                  
                     
                        Ά/Α
                     
                  
               
            
               Κατάλογος ΕΕΕΚ στον τομέα του πετρελαίου
            
         
         
            
            
                     
                        Oil_01
                              
                     
                  
                  
                     
                        Αγωγός πετρελαίου Ουκρανίας-Πολωνίας (Brody-Adamowo)
                     
                  
               
            
            
               ΠΑΡΑΡΤΗΜΑ II
            
            
            
               Μόνιμη Ομάδα Υψηλού Επιπέδου
            
            
               Διαδικαστική πράξη 2020/…/PHLG-EnC για την τροποποίηση της διαδικαστικής πράξης αριθ. 01/2011 PHLG-EnC της Μόνιμης Ομάδας Υψηλού Επιπέδου της Ενεργειακής Κοινότητας για τον καθορισμό των κανόνων που διέπουν τη διαδικασία διαιτησίας σε θέματα προσωπικού βάσει του άρθρου 14 του κανονισμού υπηρεσιακής κατάστασης
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης είναι να εγκριθεί το σχέδιο διαδικαστικής πράξης σύμφωνα με την απόφαση της Επιτροπής της 26ης Νοεμβρίου 2020 [C(2020) 8437 final], σχετικά με πρόταση της Επιτροπής προς τη Μόνιμη Ομάδα Υψηλού Επιπέδου της Ενεργειακής Κοινότητας για διαδικαστική πράξη της Μόνιμης Ομάδας Υψηλού Επιπέδου της Ενεργειακής Κοινότητας για την τροποποίηση της διαδικαστικής πράξης αριθ. 01/2011 PHLG-EnC της Μόνιμης Ομάδας Υψηλού Επιπέδου της Ενεργειακής Κοινότητας, της 23ης Μαρτίου 2011, για τον καθορισμό των κανόνων που διέπουν τη διαδικασία διαιτησίας σε θέματα προσωπικού βάσει του άρθρου 14 του κανονισμού υπηρεσιακής κατάστασης της Ενεργειακής Κοινότητας. 
            
            
               Με βάση τις παρατηρήσεις των συμβαλλόμενων μερών της Ενεργειακής Κοινότητας ή της Γραμματείας της Ενεργειακής Κοινότητας πριν ή κατά τη διάρκεια της συνεδρίασης της Μόνιμης Ομάδας Υψηλού Επιπέδου, είναι δυνατόν να συμφωνηθούν μικρές τροποποιήσεις του σχεδίου διαδικαστικής πράξης. 
            
            
               Στο πλαίσιο αυτό, το Συμβούλιο επιβεβαιώνει, με την επιφύλαξη της έγκρισης της προτεινόμενης τροποποίησης της διαδικαστικής πράξης αριθ. 01/2011 PHLG-EnC από τη Μόνιμη Ομάδα Υψηλού Επιπέδου, τον διορισμό του κ. Manuel Kellerbauer ως μόνιμου μέλους της επιτροπής διαιτησίας που εκπροσωπεί την Ευρωπαϊκή Επιτροπή και του κ. Lars Albath ως μόνιμου αναπληρωματικού μέλους της επιτροπής διαιτησίας που εκπροσωπεί την Ευρωπαϊκή Επιτροπή. 
            
            
         
         
            
                  
                     (1)
                  
                        Απόφαση D/2015/09/MC-EnC.
               
               
                  
                     (2)
                  
                        D/2015/09/MC-EnC.
               
               
                  
                     (3)
                  
                  
                     *Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.